Fungsi GIACC diserap ke SPRM
Oleh MUHAMMAD NAJIEB AHMAD FUAD

9 Mei 2023, 9:59 pm
PUTRAJAYA – Fungsi Pusat Governans, Integriti dan Anti-Rasuah Nasional (GIACC) secara rasmi kini telah diserapkan sepenuhnya ke Suruhanjaya Pencegahan Rasuah Malaysia (SPRM), berkuatkuasa pada 18 April lalu.
SPRM menerusi kenyataan hari ini berkata, ia adalah selaras dengan keputusan kerajaan dan badan itu kini dikenali sebagai Bahagian Perancangan Governans Nasional (BPGN).
Katanya, sebanyak enam fungsi utama GIACC antaranya menasihati kerajaan, menyelaras pelaksanaan inisiatif, menilai tahap keberkesanan, merancang strategi, memantau dan melapor dapatan tindakan berkaitan governans.
“Sementara itu, Pelan Antirasuah Nasional 2019-2023 (National Anti-Corruption Plan – NACP) yang sebelum ini dipantau pelaksanaannya oleh GIACC telah diambil alih oleh BPGN, SPRM.
“Pelan yang dilancarkan pada 29 Januari 2019 merupakan iltizam yang ditunjukkan oleh negara selari dengan semangat yang terkandung dalam United Nations Convention against Corruption (UNCAC) yang mana Malaysia adalah salah sebuah negara anggota apabila menandatangani konvensyen ini pada 1 Disember 2003,”katanya di sini.
Ujarnya, menerusi Artikel 5 konvensyen ini menetapkan bahawa sesebuah negara perlu mempunyai dasar dan strategi anti rasuah yang didokumenkan.

Sehubungan itu, NACP adalah bersifat merentas masa, ‘living document’, dan mengambil kira dasar serta keperluan semasa.
“Setelah mengambil kira Laporan Semakan Semula Separuh Penggal NACP yang diterbitkan pada tahun 2021 dan juga tindakan yang telah diambil oleh Ketua Agensi Peneraju ke atas inisiatif-inisiatif NACP, status pelaksanaan inisiatif yang digariskan dalam NACP 2019-2023 telah menunjukkan kemajuan, walaupun negara berdepan masalah pandemik Covid-19,” jelasnya.
Dalam pada itu, SPRM turut memaklumkan, sehingga 31 Disember 2022, daripada keseluruhan 111 inisiatif NACP yang dipantau, sebanyak 62 inisiatif telah selesai pelaksanaan, dan penyiapan adalah di peringkat pengeluaran (output) iaitu bersamaan dengan 55 peratus.
“Ini menjadikan baki inisiatif yang kini dipantau adalah sebanyak 49 inisiatif.
“Daripada 49 inisiatif yang masih dalam tindakan Ketua Agensi Peneraju, 39 inisiatif dijangka dapat menepati masa dan diselesaikan sebelum penghujung Disember tahun ini bersamaan dengan 91 peratus pencapaian secara keseluruhan pelaksanaan NACP.
“10 inisiatif pula didapati berkemungkinan melewati tahun 2023 disebabkan oleh kompleksiti pelaksanaan yang melibatkan cadangan pindaan Perlembagaan Persekutuan, pindaan perundangan semasa serta pewujudan perundangan baharu,” katanya.
Justeru, SPRM optimis dengan pelaksanaan NACP 2019-2023 serta komited untuk menyelesaikan baki inisiatif-inisiatif yang belum dilaksanakan.
Tambah kenyataan itu, komitmen Ketua Agensi Peneraju kepada inisiatif NACP 2019-2023 serta semua pihak dalam menjayakan usaha murni melalui pelaksanaan NACP merupakan suatu manifestasi terhadap kesungguhan menuju sebuah negara bebas rasuah. – KOSMO! ONLINE


Remaja lelaki lari rumah, beri alasan mahu cari kerja
Oleh MOHD. HUSNI MOHD. NOOR

9 Mei 2023, 11:00 pm
SEPANG – Seorang remaja lelaki dilaporkan hilang dipercayai melarikan diri dari rumah keluarganya, di sini, sejak empat hari lalu.
Remaja dikenali Ahmad Hasif Mohd. Hafizi, 15, itu dilaporkan hilang oleh ahli keluarganya di Taman Dahlia, Bandar Salak Tinggi pada awal pagi Sabtu lalu.
Ketua Polis Daerah Sepang, Asisten Komisioner Wan Kamarul Azran Wan Yusof berkata, laporan polis berhubung kehilangan mangsa dibuat bapa remaja itu di Balai Polis Salak Tinggi.
Beliau berkata, bapa mangsa mendakwa anaknya itu keluar dari rumah selepas menyedari mangsa tiada dalam bilik pukul 5 pagi Sabtu lalu.
“Bapa mangsa memaklumkan anaknya turut meninggalkan sekeping surat selain meminta duit RM50 dengan alasan mahu mencari kerja.
“Siasatan awal mendapati, mangsa dipercayai keluar dari rumah keluarganya antara pukul 2 hingga jam 5 pagi dan tidak membawa telefon bimbit.

“Mangsa adalah anak kedua daripada enam orang adik beradik dan masih bersekolah di Tingkatan 3 di Sekolah Menengah Kebangsaan Bandar Baru Salak Tinggi,” katanya ketika dihubungi, hari ini.
Katanya, mangsa mempunyai bentuk fizikal kurus, berambut pendek, bercermin mata dan pakaian terakhir adalah jersi berwarna biru serta membawa beg bimbit denga corak ‘Hello Kitty’.
Wan Kamarul Azran berkata, usaha mengesan mangsa masih diteruskan dan mangsa dimohon kembali ke pangkuan keluarga dengan segera. – KOSMO! ONLINE


Michelle letak jawatan CEO ABM
Oleh MUHAMMAD HELMEE RAMLI

9 Mei 2023, 7:37 pm
KUALA LUMPUR – Ketua Pegawai Eksekutif (CEO) Akademi Badminton Malaysia (ABM), Michelle Chai mengambil keputusan untuk meletakkan jawatan susulan kekalahan memalukan skuad wanita negara kepada Filipina dalam acara berpasukan di Sukan SEA Kemboja 2023 semalam.
ABM dalam satu kenyataan yang dikeluarkan hari ini, Michelle mengambil keputusan tersebut sebagai tanggungjawab akibat keputusan kurang memberangsangkan barisan pemain negara baru-baru ini.
Pada masa sama, badan induk badminton Malaysia itu turut memaklumkan bahawa Pengarah Prestasi Tinggi ABM, Dr. Tim Jones turut dilepaskan daripada tugas tersebut dengan serta-merta.
“ABM mengesahkan, bagi mengambil tanggungjawab atas prestasi kurang memberangsangkan pemain-pemain Malaysia, Michelle Chai sudah menghantar surat peletakan jawatan sebagai Ketua Pegawai Eksekutif ABM.
“Selain itu, ABM juga ingin memaklumkan Dr. Timothy John Jones, iaitu Pengarah Prestasi Tinggi ABM turut dilepaskan daripada tugas berkuatkuasa serta-merta,” kata ABM menerusi satu kenyataan.
Terdahulu, dalam sidang akhbar yang diadakan di sebelah pagi, Michelle sudah memberi bayangan awal beliau sedia melepaskan jawatan tersebut selepas meluahkan kekecewaan terhadap kekalahan skuad badminton wanita negara di Sukan SEA.

Michelle yang memegang jawatan tersebut sejak Oktober tahun lalu turut menjelaskan, sekiranya kehadiran beliau bersama Jones serta Pengarah Kejurulatihan Perseorangan dan Beregu, Wong Choong Hann dan Rexy Mainaky tidak lagi memberikan impak, mereka sedia mengundurkan diri. – KOSMO! ONLINE


Berlakon ketika hamil sangat sukar – Andien Aisyah
Oleh NUR AL-FAIRUZA SYARFA NOR SAIDI

9 Mei 2023, 6:51 pm
PETALING JAYA – Pelakon seberang Andien Aisyah mengakui pengalaman berlakon dalam filem Surga Di Bawah Langit ketika sedang sarat hamil merupakan suatu tugas mencabar dan tidak mudah untuk dilakukan.
Ujar pemilik nama lengkap Andiri Aisyah Hariadi, 38, itu, dia bagaimanapun tetap menerima tawaran untuk membintangi filem arahan pengarah Pritagita Arianegara itu kerana mahu menjadikan filem tersebut sebagai batu loncatan memperkenalkan namanya dalam industri perfileman.
“Filem Surga Di Bawah Langit merupakan filem pertama saya sekali gus menjadi pengenalan untuk saya menempa nama dalam bidang seni.
“Apabila saya ditawarkan untuk membintangi filem tersebut, saya tidak berfikir panjang walaupun ketika itu saya telah disahkan hamil anak kedua,” katanya.
Berkongsi tentang pengalaman yang dilaluinya sewaktu menjalani penggambaran, Andien memberitahu dia terpaksa berdepan dengan masalah seperti alahan, namun tetap bersemangat untuk memberikan yang terbaik.
“Ketika itu saya masih lagi dalam fasa awal kehamilan. Saya kerap berasa mual dan pening kepala. Tambahan pula cuaca ketika itu sangat panas.

“Namun saya tetap bersemangat untuk memberikan yang terbaik. Jadi saya harus kuat memandangkan ini merupakan filem pertama saya,” ujarnya.
Filem Surga di Bawah Langit menceritakan tentang pahit manis tiga sahabat sejak kecil yang berdepan realiti kehidupan terutama selepas masing-masing mula menginjak dewasa.
Kehidupan yang daif dan miskin mendesak mereka untuk bekerja dan mencari wang sendiri sejak kecil sehingga masing-masing terpaksa menelan segala kepahitan walaupun masih kanak-kanak.
Selain Andien, Surga Di Bawah Langit turut menampilkan pelakon handalan lain seperti Acha Septriasa dan Reza Rahadian.
Penerbitnya, Rio Silaen berkata, cabaran utama dalam menghasilkan filem tersebut adalah lokasi penggambaran yang terpaksa dilakukan di kawasan tapak pelupusan sampah.
“Filem ini mengisahkan tentang kehidupan kanak-kanak yang hidup susah ketika kecil. Jadi mereka tinggal di kawasan pelupusan sampah. Bau yang busuk adalah cabaran utama untuk semua pelakon, namun mereka berjaya mengharunginya dengan baik. – KOSMO! ONLINE


Mahkamah: Tempoh 30 hari dedah laporan kehilangan aktivis
Oleh NORLIZAH ABAS

9 Mei 2023, 8:13 pm
KUALA LUMPUR – Mahkamah Tinggi di sini, hari ini memberikan tempoh sebulan kepada Kerajaan Malaysia untuk mendedahkan laporan Pasukan Petugas Khas (PPK) berhubung kehilangan aktivis Amri Che Mat kepada isterinya.
Hakim Datuk Wan Ahmad Farid Wan Salleh berkata, isteri Amri, Norhayati Mohd. Ariffin bagaimanapun hanya dibenar berkongsi laporan itu dengan peguamnya untuk tujuan saman sivil selain dilarang mendedahkannya kepada pihak ketiga.
Sementara itu, peguam Surendra Ananth yang mewakili Norhayati memberitahu wakil media, keputusan mahkamah berkuat kuasa hari ini.
Mahkamah memutuskan demikian selepas membenarkan semakan kehakiman Norhayati bagi menghapuskan klasifikasi Akta Rahsia Rasmi (OSA) 1972 berhubung laporan kehilangan suaminya pada 2016.
Dalam keputusannya, Hakim Wan Ahmad Farid berpuas hati, keputusan pegawai awam ketika mengklasifikasi dokumen di bawah OSA boleh diubah kerana dokumen itu bukan muktamad dan konklusif.
Mahkamah turut berpendapat, penjelasan responden pertama bahawa pendedahan laporan itu akan menyebabkan penjenayah mengambil kesempatan terhadap operasi polis, sebagai tidak memadai.

Norhayati selaku plaintif menamakan Mohd. Russaini Idrus dan Kerajaan Malaysia sebagai defendan-defendan. Mereka diwakili oleh Peguam-Peguam Kanan Persekutuan Shamsul Bolhassan dan Ahmad Hanir Hambaly.
Semakan kehakiman itu bertujuan membatalkan klasifikasi OSA untuk mengakses laporan bagi mengukuhkan tindakan sivil yang berkaitan terhadap polis dan Kerajaan Persekutuan berhubung kehilangan suaminya, hampir tujuh tahun lalu.
Semakan kehakiman itu difailkan ekoran siasatan awam Suruhanjaya Hak Asasi Manusia Malaysia (Suhakam) pada 3 April 2019 lalu menyimpulkan bahawa Amri dan Paderi Raymond Koh adalah mangsa kehilangan secara paksa pada 2016 dan 2017.
Raymond, 64, dilapor diculik oleh sekumpulan lelaki bertopeng ketika memandu di Kelana Jaya, dekat sini, pada 13 Februari 2017.
Amri, 44, pengasas bersama Persatuan Kebajikan Harapan Perlis, hilang sejak 24 November 2016 sewaktu sedang memandu di Jalan Padang Behor ketika dalam perjalanan melawat rakannya manakala kenderaan yang dipandu dijumpai di tapak pembinaan terbiar di Bukit Chabang, keesokan hari.
Dalam laporannya, Suhakam membuat kesimpulan bahawa polis Cawangan Khas terlibat secara langsung terhadap kehilangan secara paksa Raymond dan Amri.
Pendengaran siasatan awam Suhakam berlangsung bermula Oktober 2017 hingga Disember 2018 melibatkan 40 saksi iaitu 16 saksi bagi kes Raymond dan 24 saksi bagi kes Amri.
Selanjutnya pada 26 Jun 2019, Kementerian Dalam Negeri (KDN) membentuk pasukan petugas khas melibatkan enam anggota yang diketuai bekas Hakim Mahkamah Tinggi Datuk Abd. Rahim Uda untuk menyiasat perkara itu.
PPK turut dianggotai bekas Ketua Bahagian Perundangan PDRM Datuk Mokhtar Mohd. Noor; Pengarah Jabatan Integriti dan Pematuhan Standard PDRM Datuk Zamri Yahya; Pengarah Bahagian Operasi, Suruhanjaya Integriti Agensi Penguatkuasaan Datuk Muhammad Bukhari Ab Hamid.
Turut terlibat Pegawai Undang-undang Bahagian Pendakwaan Jabatan Peguam Negara (AGC), Mohd. Sophian Zakaria dan Setiausaha Bahagian Suruhanjaya Pasukan Polis Kementerian Dalam Negeri (KDN), Mohd. Russaini Idrus.
Bagaimanapun, Mokhtar telah menarik diri secara sukarela daripada pasukan tersebut. – KOSMO! ONLINE


Michelle sedia lepas jawatan CEO ABM
Oleh MUHAMMAD HELMEE RAMLI

9 Mei 2023, 7:04 pm
KETUA Pegawai Eksekutif (CEO) Akademi Badminton Malaysia (ABM), Michelle Chai memberi gambaran untuk melepaskan jawatan susulan skuad badminton wanita negara tersingkir pada Sukan SEA Kemboja 2023 di Phnom Penh kelmarin.
Pada aksi suku akhir yang berlangsung di Dewan Badminton Dewan Badminton Morodok Techo itu, Malaysia mengalami kekalahan mengejutkan apabila tewas 0-3 kepada Filipina dalam acara berpasukan wanita, sekali gus gagal melangkah ke separuh akhir.
Justeru, Michelle percaya barisan pengurusan dan kejurulatihan ABM termasuk beliau serta Pengarah Prestasi Tinggi, Dr. Tim Jones, Wong Choong Hann (Pengarah Kejurulatihan Perseorangan) dan Rexy Mainaky (Pengarah Kejurulatihan Beregu) perlu bermuhasabah diri.
“Kekalahan semalam (kelmarin) tidak boleh diterima. Walaupun tahu pemain-pemain kita masih muda, namun setiap pemain yang menyarung jersi Malaysia sepatutnya tidak ada masalah untuk bermain di tahap itu.
“Saya bersama tiga orang di sini (Jones, Choong Hann dan Rexy) perlu tanya diri sendiri adakah kami cukup bagus? Jika kami tidak boleh lagi beri tambah nilai atau kehadiran kami tidak dirasai pemain, kenapa kami masih di sini.
“Mungkin saya bagus tetapi tidak boleh beri impak kepada pemain di sini. Nak tukar pemain tidak boleh kerana ini sahaja yang kita ada, jadi saya keluar dan beri orang lain masuk,” katanya kepada pemberita pada sidang akhbar di ABM, Bukit Kiara semalam.

Dalam pada itu, beliau juga menegaskan, ABM tidak boleh lagi ‘bersembunyi’ di sebalik alasan pemain-pemain masih muda serta kurang pengalaman memandangkan skuad Sukan SEA tewas kepada Filipina yang memiliki jurang sangat besar dengan Malaysia.
Meskipun memiliki perancangan jangka panjang yang dilihat mampu menghasilkan keputusan dimahukan, namun Michelle menegaskan, mereka juga mahu melihat pencapaian memberangsangkan dalam tempoh terdekat.
“Kadang-kadang kita bersembunyi di sebalik alasan pemain masih muda, tidak berpengalaman dan kurang perlawanan. Bagaimanapun, pemain Filipina lagi kurang pengalaman, jadi tidak boleh sembunyi lagi kerana kita ada banyak sokongan di sini.
“Perancangan jangka panjang memang ada tetapi mahu tengok juga perubahan dalam tempoh tiga atau enam bulan. Secara jujur, perancangan jangka panjang tidak akan nampak sekarang kerana ia memerlukan masa,” ujarnya. – KOSMO! ONLINE


Paduka Kinta FC buru kemenangan ketiga Liga Fantasi
Oleh SOPI SAMAILE

9 Mei 2023, 8:02 pm
MOHAMAD SYUKRI OTHMAN
Paduka Kinta FC buru kemenangan ketiga Liga Fantasi
BIARPUN menyertai Liga Fantasi Kosmo! 2022/23 sekadar mengisi masa lapang, namun Mohamad Syukri Othman memastikan penyertaannya berbaloi apabila dinobatkan sebagai pemenang mingguan.
Pengurus Paduka Kinta FC itu turut berhasrat untuk meletakkan impian memburu kemenangan ketiga meskipun sedar bakal bersaing dengan pengurus terbaik dalam saingan FPL Kosmo! kali ini.
Justeru, pengurus FPL tersebut mahu memberikan yang terbaik dalam mencongak pemilihan pemain dalam baki perlawanan musim ini.
“Ini kali kedua saya berada dalam senarai lima tertinggi FPL Kosmo!. Pemilihan Erling Haaland sebagai kapten dengan penggunaan cip triple captain nyata berbaloi apabila dapat kembali berada dalam senarai pemenang mingguan.
“Kali ini perancangan saya benar-benar menjadi kerana saya hanya menggunakan pemain yang on-form dalam kesebelasan utama.

“Ketika ini saingan juga makin sengit dan jadual perlawanan juga padat. Jadi saya perlu berhati-hati dan mengambil masa sedikit terutama pemilihan pemain,” katanya.

AMIRUL RIDHWAN
Amirul terima duit raya Mohamed Salah
PEMILIHAN Mohamed Salah sebagai kapten dan penggunaan cip triple captain nyata berbaloi apabila pengurus pasukan
Sk_LoDaxks, Amirul Ridhwan Anuar kembali berada dalam senarai pemenang mingguan.
Kata Amirul, mengenepikan Erling Haaland selaku kapten dan membariskan pemain pertahanan Liverpool membawa tuah kepada pengurus Sk_LoDaxks selepas muncul antara pemenang minggu FPL Kosmo!.
“Tip strategi minggu ini adalah saya mengambil pertahanan yang beraksi dua perlawanan. Jadi, saya menggunakan Salah sebagai triple captain. Antara sebab saya pilih Salah kerana Liverpool beraksi di laman sendiri dan lebih berbaloi berbanding Haaland.
“Saya fikir, hadiah yang saya peroleh kali ini adalah rezeki duit raya daripada Mohamed Salah,” katanya.

CHE MUHAMAD HAFIZ
SOLKUL KL Brigades nikmati kemenangan sulung
SELEPAS 33 minggu mencuba, pasukan SOLKUL KL Brigades akhirnya menjadi pemenang mingguan Liga Fantasi Kosmo! buat kali pertama apabila mengutip antara mata tertinggi bagi saingan minggu ke-34.
Seperti kebanyakan pemenang lain, KL Brigades membuat keputusan untuk menggunakan cip ‘bench boost’ selepas mengambil kira ada beberapa pasukan akan beraksi dua perlawanan.
Pengurus pasukan, Che Muhamad Hafiz Che Wil menyatakan rasa gembira atas kemenangan tersebut kerana sudah berusaha keras sepanjang saingan musim ini bagi mengejar status pemenang mingguan.
“Alhamdulillah, saya sangat gembira kerana ini adalah kemenangan pertama saya musim ini. Saya lega kerana risiko untuk gunakan ‘benchboost’ berbaloi dan membuahkan hasil,” ujarnya.

CHEE KEAN HONG
Cip ‘bench boost’ bantu kemenangan Enersky
PENGURUS pasukan Enersky, Chee Kean Hong menyuarakan rasa gembira selepas menjadi pemenang mingguan Liga Fantasi Kosmo! buat kali kedua selepas tersenarai dalam lima pasukan mata tertinggi bagi minggu ke-34.
Keputusan menggunakan cip ‘bench boost’ dilihat sebagai pertaruhan berbaloi memandangkan dia percaya, banyak pasukan sudah habis menggunakan cip yang diberikan pada aksi lebih awal.
Selain itu, Kean Hong juga percaya perbezaan pemain dengan pasukan lain turut membantu kemenangan pasukannya pada minggu ke-34, sekali gus membuktikan kepakaran dalam pemilihan pemain.
“Saya bersyukur kerana dapat menjadi antara lima pasukan yang mengutip mata tertinggi pada minggu ke-34. Saya fikir mungkin ia disebabkan oleh penggunaan cip ‘bench boost’ yang tidak digunakan oleh pengurus lain.
“Pada masa sama, perbezaan pemain dengan pasukan lain turut membantu, terutamanya dua pemain Brighton iaitu Jason Steele dan Alexis MacAllister. Terima kasih Kosmo!,” katanya.

SYED MUHAMMAD ZAIN SYED JAYA
Syed Zain impi peluang ke England tonton EPL
KEJAYAAN menjadi antara lima pemenang mingguan ke-34 meletakkan Sao Paulo berada di landasan tepat untuk memburu hadiah utama Liga Fantasi Kosmo! (FPL Kosmo!) 2022/2023.
Pengurusnya, Syed Muhammad Zain Syed Jaya menjelaskan, pasukannya masih mempunyai peluang cerah dan berharap dapat terus konsisten mengutip mata dalam baki perlawanan Liga Perdana Inggeris (EPL) musim ini.
Ia berdasarkan situasi pasukannya berada di kedudukan ke-13 dengan 2,349 mata keseluruhan, ketinggalan 51 mata dengan pasukan Abah Tasnim di tangga teratas FPL Kosmo! setakat saingan minggu ke-35.
“Saya memang jangka dapat banyak mata sebab sudah rancang percaturan terbaik disebabkan minggu ke-34 ada banyak pasukan bermain dua kali. Namun, saya tak sangka pula akan jadi antara lima pemenang mingguan.
“Sasaran saya untuk menang hadiah utama sebab setahu saya penganjur akan bawa pemenang menyaksikan perlawanan EPL di England. Kalau ada rezeki, memang saya nak ke sana untuk tengok sendiri secara live,” katanya.


Bag plastik diharamkan 2025
Oleh Abdul Rahman Razali

9 Mei 2023, 7:18 pm
Bag plastik diharamkan 2025 | 15 MINIT MMTV 9 MEI 2023


Balutan muka diketawa ramai, pesakit mahu saman doktor
Oleh KOSMO!

9 Mei 2023, 7:00 pm
BEIJING – Seorang lelaki dari China berang apabila menjadi bahan ketawa orang ramai selepas  dia keluar dari bilik kecemasan dalam keadaan mempunyai balutan pelik pada mukanya, lapor laman berita Thaiger semalam.
Pada mulanya, lelaki itu tidak dapat memahami mengapa orang ramai ketawa sejurus memandang ke arahnya.
Namun, selepas melihat pantulan wajahnya di cermin, dia menyedari tentang keadaan balutan pada mukanya yang kelihatan pelik.
Insiden tersebut dilaporkan berlaku di sebuah hospital di wilayah Henan dan menyebabkan pesakit berusia 26 tahun itu sedang mempertimbangkan rancangan untuk menyaman doktor disebabkan keadaan balutan tersebut.
Lelaki berkenaan dirawat di wad kecemasan disebabkan kemalangan.
Beberapa individu kemudian dikatakan cuba menghiburkan lelaki itu termasuk meyakinkannya bahawa pembalut tersebut akan membantunya bernafas lebih baik, melihat lebih jelas serta memudahkannya untuk makan.

Ia sekali gus menyebabkan wajah lelaki itu menjadi tular dengan netizen memberikan pelbagai komen.
“Mentertawakan kesakitan orang lain memang kejam tetapi saya dengan rasa ikhlas memohon maaf kerana tidak dapat menahan ketawa saya,” kata seorang pengguna media sosial.- Agensi


Pengunjung restoran ‘melantak’ 300 ketam, 50 kotak durian
Oleh KOSMO!

9 Mei 2023, 8:10 pm
BEIJING – Sekumpulan pengunjung di China mencetuskan kontroversi di laman media sosial selepas pergi ke sebuah restoran dan memakan lebih 300 ekor ketam, 80 cawan pencuci mulut, 50 kotak durian serta menu udang dan ikan salmon yang banyak dalam satu hidangan bufet, lapor laman berita South China Morning Post semalam.
Enam lelaki dan seorang wanita, yang semuanya berumur dalam lingkungan 20-an, pergi ke sebuah restoran hidangan bufet di Qingdao, wilayah Shandong pada pukul 5 petang (waktu tempatan) pada 3 Mei lalu. Mereka menikmati kesemua hidangan itu sehingga restoran ditutup pada pukul 9.30 malam (waktu tempatan).
Sebuah klip video yang disiarkan di laman media sosial menunjukkan mereka sedang ‘berpesta’ dengan hidangan yang memenuhi meja.
Seorang daripada mereka, Zhang, memberitahu laman berita Bailu Video bahawa dia dan rakan-rakannya mempunyai selera makan yang besar.
“Makanan laut musim ini masih mahal. Namun, kami semua mahu makan makanan laut, justeru, kami memilih restoran bufet makanan laut,” kata Zhang sambil menambah, masing-masing membayar 160 yuan (RM102.60) untuk makanan mereka.
Zhang bagaimanapun menegaskan mereka tidak makan secara berlebihan dan berhenti makan mengikut had selera mereka. – Agensi


Program Smart SSB Mini Sekinchan MADA-Bernas bakal lonjak pendapatan pesawah
Oleh ASYRAF MUHAMMAD

9 Mei 2023, 6:55 pm
KANGAR – Pelaksanaan Program Smart SSB Mini Sekinchan MADA-Bernas dijangka dapat melonjakkan pendapatan pesawah di samping meningkatkan pembangunan industri padi negara kepada tahap lebih baik.
Melalui program ini, pesawah bakal meningkatkan pendapatan mereka sebanyak 15 peratus iaitu daripada RM2,000 kepada RM5,000.
Pertambahan pendapatan pesawah menerusi program itu adalah berikutan daripada pengurangan penglibatan orang tengah sepanjang rantaian nilaian industri padi dan beras negara dengan memberi manfaat secara terus kepada pihak terlibat.
Menteri Pertanian dan Keterjaminan Makanan, Datuk Seri Mohamad Sabu berkata, buat masa ini, program tersebut akan dilaksanakan di dua lokasi seliaan Lembaga Kemajuan Pertanian Muda (MADA) iaitu Kampung Lat 1000, Simpang Empat, di sini, dan Kampung Tok Mengkula, Ayer Hitam, Kedah membabitkan kawasan seluas 187 hektar.
“Pelaksanaan inisiatif ini adalah dengan kerjasama sebuah syarikat peneraju Smart SSB iaitu Padiberas Nasional Bhd. (Bernas) selama empat musim penanaman padi.
“Ia bermula Mei ini dan dijangka dituai pada penghujung Ogos depan,” katanya selepas pelancaran program berkenaan di Kampung Lat 1000, Simpang Empat, di sini, hari ini.

Mengulas lanjut mengenai pelaksanaan baharu itu, Mohamad berkata, konsep yang diperkenalkan melalui inisiatif berkenaan adalah membabitkan pertanian pintar dengan penggunaan peralatan moden bagi meningkatkan kuantiti dan kualiti hasil padi. – KOSMO! ONLINE


Sukan SEA Kemboja 2023: ‘Pecutan’ Umar julang pingat emas berganda 400m
Oleh MUHAMAD ARDIE PUTRA SUHAIMI

9 Mei 2023, 6:55 pm
PHNOM PENH – Atlet pecut muda kebangsaan, Umar Osman pamerkan larian bertenaga untuk raih pingat emas ke-13 buat kontinjen Malaysia selepas mendominasi acara pecut 400 meter (m) lelaki di Stadium Nasional, Morodok Techo semalam.
Lebih menarik, Umar yang baru berusia 20 tahun berjaya mencipta rekod baharu kebangsaan 46.34 saat(s) sekali gus memadam rekod lama yangh dicipta Mohd Zaiful Zainal Abidin yang mencatat 46.41 pada Kejohanan Olahraga Remaja Asia edisi 2001.
Umar yang tidak letakkan sebagai pilihan berjaya menafikan cabaran dua atlet Filipina, Umajesty Wesley yang meraih pingat perak dengan masa 46.52s dan Frederick Cabatu (46.63s).
Kata Umar, cetek pengalaman bukanlah alasan meskipun baru tampil buat kali pertama dalam temasya dwitahunan berprestij Asia Tenggara itu.
“Saya memang berikan segalanya ketika berlari janji dapat emas untuk negara. Ini adalah penampilan pertama dan dapat pula emas selain turut terkejut mencipta rekod baharu kebangsaan.
“Sebelum ini, tak ada orang berikan kepercayaan dalam acara ini namun jurulatih, keluarga dan rakan memberikan semangat supaya dapat pingat emas,” katanya.

Terdahulu, atlet pecut wanita negara, Shereen Samson Vallabouy turut menang acara 400m individu wanita sebentar tadi. – KOSMO! ONLINE


[VIDEO] Kesantunan Agong, Permaisuri elak pijak plak peringatan dipuji
Oleh NUR HUDA MUSA

9 Mei 2023, 6:41 pm
PETALING JAYA – Kesantunan Yang di-Pertuan Agong, Al-Sultan Abdullah Ri’ayatuddin Al-Mustafa Billah Shah dan Raja Permaisuri Agong, Tunku Azizah Aminah Maimunah Iskandariah yang mengelak untuk melangkah plak peringatan di Westminster Abbey menarik perhatian orang ramai.
Rakaman memaparkan seri paduka baginda berdua ketika berjalan di tepi plak peringatan itu ketika hadir pada majlis pertabalan Charles III dan isterinya, Camilla, sebagai raja dan permaisuri United Kingdom, baru-baru ini, turut tular di media sosial.
Difahamkan plak peringatan tersebut memaparkan nama-nama besar negara itu yang disemadikan di satu ruangan di bawah lantai dewan.
Terdahulu, Kosmo! melaporkan Raja Charles III selamat dimahkotakan dalam majlis diraja yang disaksikan beratus-ratus tetamu berprofil tinggi di gereja Westminster Abbey, London, Sabtu lalu.
Detik paling penting istiadat pertabalan menyaksikan Paderi Besar Canterbury, Justin Webly memakaikan Mahkota St. Edward berusia 360 tahun di kepala Raja Charles III.
Raja Charles III diangkat menjadi raja selepas kemangkatan Ratu Elizabeth II pada September tahun lalu. – KOSMO! ONLINE

Rakaman yang menunjukkan YDPA & Permaisuri Agong mengelak daripada melangkah plak peringatan di Westminster Abbey. pic.twitter.com/i0WSW9a8r7
— Samudera.my (@MySamudera) May 9, 2023


[VIDEO] Coldplay, selamat datang ke Malaysia – Anwar
Oleh AHMAD SHAHERMAN SHAMSURI

9 Mei 2023, 5:56 pm
PETALING JAYA – Perdana Menteri, Datuk Seri Anwar Ibrahim mengalu-alukan kedatangan kumpulan muzik ternama dari United Kingdom, Coldplay ke Malaysia pada November depan.
Menerusi satu perkongsian di laman Facebooknya, Anwar turut menyampaikan ucapan selamat datang kepada kumpulan tersebut ke negara ini.
“Coldplay, selamat datang ke Malaysia, let us work together and protect environment and keep the world safe (mari kita bekerjasama dan melindungi alam sekitar dan menjaga keselamatan dunia),” kata Anwar.
Terdahulu, Coldplay mengesahkan bakal mengadakan konsert di Kuala Lumpur pada 22 November depan.
Kemunculan mereka pada konsert yang akan diadakan di Stadium Nasional Bukit Jalil itu bersempena dengan siri jelajah Music of the Spheres World Tour.
Selain Kuala Lumpur, Coldplay juga akan mengadakan persembahan di Tokyo, Jepun, Jakarta (Indonesia), Perth (Australia) dan di Taipei (Taiwan).

Siri jelajah Coldplay telah bermula sejak Mac tahun lalu dan kumpulan itu telah menjadi antara artis yang menjual tiket konsert terbanyak di dunia.- KOSMO! ONLINE


NASA pantau asteroid besar lintasi Bumi bulan ini
Oleh KOSMO!

9 Mei 2023, 5:48 pm
WASHINGTON – Pentadbiran Aeronautik dan Angkasa Lepas Kebangsaan (NASA) sedang memantau sebuah asteroid besar yang diramal melintasi Bumi dalam jarak hampir dengan planet ini pada akhir bulan ini, lapor laman berita The Sun semalam.
Batuan angkasa besar itu dikenali sebagai 2023 CL3 dan dianggarkan mempunyai saiz lebar sehingga 199.94 meter.
Asteroid sebesar itu boleh menyebabkan beberapa kerosakan serius jika ia berlanggar dengan Bumi.
Asteroid dianggap boleh mencetuskan bahaya kepada planet ini jika ia berada dalam jarak 7.48 juta kilometer (km) dan lebih besar berbanding saiz tertentu.
Asteroid 2023 CL3 dijangka melewati Bumi pada 24 Mei pada jarak kurang dari 7.2 juta km.
Ia mungkin kedengaran agak jauh tetapi dalam pengiraan keluasan angkasa lepas, ia bukanlah jarak yang jauh sama sekali.

Dianggarkan bahawa asteroid besar itu akan melepasi planet ini dengan selamat jika ia bergerak pada kelajuan lebih daripada 25,749 km sejam. – Agensi


Air surut, nelayan terkandas lima jam di tengah laut
Oleh AMRAN MULUP

9 Mei 2023, 6:12 pm
MELAKA – Kerja-kerja mengorek pasir perlu dilaksanakan secara berkala bagi mengatasi masalah muara cetek di Jeti Nelayan Klebang Besar dan Jeti Nelayan Lereh, dekat sini.
Ahli Dewan Undangan Negeri (ADUN) Klebang, Datuk Lim Ban Hong berkata, mendapan pasir di sungai menyebabkan nelayan yang keluar menangkap ikan menghadapi masalah untuk pulang ke jeti apabila air bertukar surut.
Menurutnya, beliau menerima banyak rungutan daripada nelayan yang mendakwa terpaksa menunggu hampir lima jam di tengah laut sebelum dapat pulang setelah air pasang.
“Muara sungai mengalami mendapan kesan daripada kerja-kerja penambakan laut di sekitar Klebang hingga ke Limbongan.
“Setelah berbincang dengan Lembaga Kemajuan Ikan Malaysia (LKIM) dan Jabatan Pengairan dan Saliran (JPS), perkara ini akan dibawa pada mesyuarat penyelarasan tidak lama lagi,”katanya kepada pemberita selepas melakukan lawatan di Jeti Nelayan Klebang Besar di sini, hari ini.
Tambahnya, agensi berkaitan juga diminta untuk mengemukakan satu peruntukan kepada Kerajaan Persekutuan serta kementerian berkaitan kerja-kerja mengorek mendapan pasir dapat dilakukan di kedua-dua jeti berkenaan.

Dalam pada itu Ban Hong memberitahu, jeti tersebut sedang dinaik taraf melibatkan kos keseluruhan sebanyak RM75,000 dan dijangka siap dalam tempoh 10 minggu.
“Kerja-kerja ini membabitkan pemanjangan ramp iaitu laluan untuk bot naik dan turun daripada 8 meter kepada 12 meter.
“Kita juga menggantikan tiang pancang galvanized iron (GI) sedia ada kepada jenis GI yang disarung paip HDPE 75 milimeter keseluruhan berjumlah 90 batang serta disusun semula,” katanya.
Jelasnya, kerja-kerja tersebut perlu dilaksanakan dalam tempoh ditetapkan bagi menampung pemindahan seramai 19 nelayan dari Jeti Nelayan Limbungan dan Jeti Nelayan Kota Laksamana. – KOSMO! ONLINE


Lelaki kurang siuman cium cermin kereta wanita
Oleh CHERINE JON

9 Mei 2023, 5:40 pm
KUCHING – Seorang lelaki kurang siuman ditahan kerana melakukan gangguan seksual ke atas seorang wanita.
Pemangku Ketua Polis Daerah Kuching, Superintendan Merbin Lisa, berkata, penahanan ke atas suspek berusia 21 tahun itu dibuat selepas pihaknya menerima laporan daripada mangsa, 26, semalam.
Selain itu, beliau berkata pihaknya turut mengesan satu video berdurasi 21 saat yang tular di laman Twitter yang menunjukkan perlakuan suspek itu.
Dalam video berkenaan, suspek yang menunggang motosikal bertindak menghentikan kereta mangsa, lalu mencium cermin hadapan kereta mangsa.
“Kira-kira pukul 7 malam di Jalan Kampung Rampangi, pasukan dari Bahagian Siasatan Jenayah IPD Kuching telah membuat tangkapan ke atas suspek.
“Turut dirampas motosikal yang digunakan suspek semasa kejadian,” katanya dalam kenyataan, hari ini.

Menjelas lanjut, Merbin berkata semakan rekod lampau mendapat suspek mempunyai dua rekod berkaitan kes jenayah narkotik dan jenayah harta benda.
Malah, katanya suspek turut didapati mempunyai kad rawatan pakar psikiatri dari Hospital Umum Sarawak dan masih menjalani rawatan susulan.
Sehubungan itu, beliau berkata satu kertas siasatan telah dibuka di bawah Seksyen 509 Kanun Keseksaan dan Seksyen 28 Ordinan Kesalahan-Kesalahan Kecil Sarawak 1957 dan sabit kesalahan boleh dihukum penjara sehingga lima tahun atau denda atau kedua-duanya. – KOSMO! ONLINE


PDRM nafi kenderaan plat ‘P 3’ ada 397 tunggakan saman
Oleh AZMI NORDIN

9 Mei 2023, 5:49 pm
KUALA LUMPUR – Polis Diraja Malaysia (PDRM) menafikan dakwaan terdapat sebuah kenderaan utiliti sukan (SUV) mempunyai sebanyak 397 tunggakan saman berjumlah lebih RM100,000.
Jabatan Siasatan Dan Penguatkuasaan Trafik (JSPT) Bukit Aman dalam kenyataannya berkata, pihaknya telah menjalankan siasatan dan membuat semakan saman PDRM ke atas nombor pendaftaran kenderaan tersebut.
Katanya, hasil semalam mendapati tiada sebarang tunggakan saman seperti yang dinyatakan.
“Sehubungan itu, JSPT menegaskan agar orang ramai tidak menyalahgunakan media sosial atau sebarang rangkaian komunikasi dengan mengeluarkan kenyataan tidak benar dan mengelirukan.
“Kesalahan ini boleh dikenakan tindakan di bawah Seksyen 233 Akta Komunikasi Dan Multimedia 1998 iaitu Penggunaan Tidak Wajar Kemudahan Rangkaian Atau Perkhidmatan Rangkaian,” katanya dalam satu hantaran di Facebook, hari ini.
Terdahulu, tular sebuah video di aplikasi TikTok mengenai sebuah kereta SUV bernombor pendaftaran ‘P 3’ yang didakwa mempunyai 397 saman berjumlah RM118,700. – KOSMO! ONLINE.


JAIS benar pakai baju sukan di sekolah agama
Oleh AHMAD SHAHERMAN SHAMSURI

9 Mei 2023, 6:33 pm
PETALING JAYA – Jabatan Agama Islam Selangor (JAIS) memberikan kebenaran khas kepada pelajar sekolah kelolaan mereka untuk memakai pakaian sukan dan sopan ekoran cuaca panas ketika ini.
Antara sekolah yang terlibat adalah Maahad Integrasi Tahfiz Selangor (MITS), Sekolah Rendah Agama Integrasi (SRAI), Sekolah Rendah Agama, Kelas Agama dan Fardu Ain (KAFA) dan prasekolah JAIS.
Pengarah JAIS, Datuk Mohd. Shahzihan Ahmad berkata, bagi pelajar MITS, SRAI dan prasekolah mereka dibenarkan memakai pakaian sukan sekolah.
Manakala, bagi pelajar SRA dan KAFA pula katanya, pelajar lelaki boleh memakai kemeja T sukan yang cerah dan sopan (tiada gambar melampau dan logo tertentu) serta berseluar panjang.
“Bagi pelajar perempuan, mereka boleh memakai baju T lengan panjang, baju muslimah cerah dan sopan serta menutup aurat (tiada gambar melampau dan logo tertentu),” katanya dalam satu kenyataan, di sini hari ini.
Bagaimanapun kata Mohd. Shahzihan, ibu bapa diberikan pilihan dan tiada paksaan pemakaian pakaian tersebut jika ia tidak membebankan.

“Pihak pentadbir sekolah perlu memantau keadaan cuaca dari semasa ke semasa supaya tindakan dapat diambil dengan segera bagi menjamin kesihatan murid, guru dan pentadbir sekolah,” ujarnya. – KOSMO! ONLINE


Cuaca panas: Empangan Pedu masih mampu bekal air ke sawah padi
Oleh ASYRAF MUHAMMAD

9 Mei 2023, 6:49 pm
KANGAR – Kadar takungan air di Empangan Pedu di Kedah masih mencukupi untuk aktiviti penanaman padi dalam kawasan Lembaga Kemajuan Pertanian Muda (MADA) meskipun dalam keadaan cuaca panas ketika ini.
Pengurus Besar MADA, Kamarudin Dahuli berkata, takungan air di empangan itu masih berada pada tahap baik iaitu kira-kira 73 peratus.
Katanya, aktiviti penuaian padi musim lalu juga telah selesai dan penanaman baharu pada musim ini sudah mula dijalankan oleh pesawah terlibat.
“Berdasarkan kadar takungan pada masa ini, MADA menjangkakan masih mampu membekalkan air untuk pengairan dan penanaman padi kepada pesawah di bawah seliaan kami,” katanya selepas pelancaran Program Smart SSB Mini Sekinchan MADA-Bernas di Kampung Lat 1000, Simpang Empat, di sini hari ini.
Tambahnya, pihaknya optimis dapat menangani masalah padi kering akibat kemarau berdasarkan situasi semasa takungan air di empangan berkenaan.
“Sekiranya berlaku fenomena El Nino atau keadaan kering melampau, Insya-Allah kita boleh menangani isu pengairan air ke tanaman padi ini,” ujarnya. – KOSMO! ONLINE


Cubaan seludup rokok RM4 juta digagalkan kastam
Oleh TENGKU DANISH BAHRI TENGKU YUSOFF

9 Mei 2023, 6:06 pm
KUALA TERENGGANU – Cubaan menyeludup rokok dianggarkan bernilai keseluruhan hampir RM4 juta berjaya dipatahkan Jabatan Kastam Diraja Malaysia (JKDM) Terengganu dalam serbuan di Kampung Pengkalan Gelap, Setiu, Sabtu lalu.
Rokok pelbagai jenama tersebut berjaya dirampas dalam serbuan pada pukul 1 tengah hari.
Pengarah JKDM Terengganu, Mohd. Nadzri Ariffin berkata, rokok berkenaan dijumpai di dalam dua buah lori dan sebuah bot gentian kaca yang ditempatkan di lokasi kejadian.
“Kita telah melakukan risikan selama empat hari setelah menerima maklumat tentang kegiatan penyeludupan rokok dari negara jiran.
“Siasatan awal percaya rokok itu diseludup masuk oleh sindiket tempatan bagi pasaran Pantai Timur dan Lembah Klang,” katanya pada sidang akhbar, di sini hari ini.
Mohd. Nadzri berkata, anggota sindiket yang menyedari kehadiran pasukan penguat kuasa JDKM telah bertindak melarikan diri.

“Mereka lari bertempiaran ke kawasan belukar manakala kes disiasat mengikut Seksyen 135(1)(d) Akta Kastam 1967,” katanya. – KOSMO! ONLINE


Sukan SEA Kemboja 2023: Shereen tepati ramalan ‘tuai’ emas ke-12
Oleh MUHAMAD ARDIE PUTRA SUHAIMI

9 Mei 2023, 6:28 pm
Oleh MUHD. ARDIE PUTRA SUHAIMI
PHNOM PENH – Jaguh pecut wanita negara, Shereen Samson Villanbouy berjaya menamatkan penantian 24 tahun skuad olahraga kebangsaan selepas meraih pingat emas 400 meter (m) wanita pada Sukan SEA Kemboja 2023 sebentar tadi.
Shereen yang diletakkan sebagai harapan untuk membawa pulang emas mencatatkan masa 52.53 saat (s) untuk menafikan pesaing terdekat dari Vietnam, Nguyen Thi Huyen ditempat kedua (53.27s) manakala Nguyen Thi Hang ketiga(53.84s).
Shereen berkata, keadaan cuaca yang panas selain tempoh penerbangan yang lama untuk ke Kemboja bukan masalah besar untuk mencipta kejayaan dalam acara kegemarannya itu.
“Saya berusaha keras untuk menang acara 400m di Sukan SEA sejak 2015 dan penantian itu berbaloi apabila menang kali ini.
“Pada masa sama, segala latihan Amerika Syarikat (AS) membantu untuk meningkatkan lagi keupayaan terutamanya membabitkan teknik larian dalam acara 400m.

“Apa yang saya boleh saya katakan, tiada cabaran besar cuma mahu buat yang terbaik selain turut mendapat sokongan daripada keluarga,” katanya.
Kali terakhir Malaysia meraih pingat emas acara itu adalah menerusi kejayaan N. Manimagalay pada edisi 1999 di Brunei.
Shreeen juga mencipta rekod 400m kebangsaan dengan masa 51.80 saat (s) pada Kejohanan Olahraga St. Mac Relays di California, Amerika Syarikat bulan lalu.
Catatan itu membolehkannya memadam rekod lama yang dilakukan oleh Rabia Abdul Salam iaitu 52.56s pada 1 Disember 1993. – KOSMO! ONLINE


Golongan wanita berpotensi didik rakyat jadi pengguna bijak
Oleh SYED AZLAN SAYID HIZAR

9 Mei 2023, 5:23 pm
KUALA PERLIS – Golongan wanita mempunyai kelebihan dan berpotensi menjadi pemangkin kepada usaha kerajaan menjadikan rakyat negara ini menjadi pengguna yang lebih bijak.
Timbalan Menteri Perdagangan Dalam Negeri dan Kos Sara Hidup (KPDN), Senator Fuziah Salleh berkata, ia terbukti apabila kementerian itu menerima sebanyak 4,273 aduan menerusi platform Aduan Suri sejak dilancarkan pada 12 Januari hingga 30 April lalu.
“Sifat wanita itu sendiri terutamanya golongan ibu serta suri rumah yang mahukan sesuatu lebih baik untuk anak mahupun keluarga mendorong mereka melakukan sesuatu dengan lebih berhati-hati dan teliti.
“Perkara itu terbukti boleh digunakan ke arah kebaikan bagi tujuan mendaya upaya kuasa sebagai pengguna bijak yang boleh menentukan penawaran dan permintaan dalam pasaran,” katanya pada sidang akhbar selepas melancarkan Aduan Suri peringkat negeri Perlis, di sini hari ini.
Kata beliau, tiga kumpulan aduan daripada 4,273 laporan diterima menerusi Aduan Suri itu menyaksikan kategori transaksi dalam talian paling tinggi iaitu sebanyak 1,305; kategori harga (1,187 aduan) dan perkhidmatan mengelirukan 725 aduan.
Katanya, di Perlis pula sebanyak 94 aduan diterima dan sebanyak 90 peratus telah selesai dari tempoh 1 Januari hingga 30 April lalu dengan kebanyakannya aduan berkait transaksi dalam talian serta harga.

“KPDN yang berperanan dalam penerimaan dan pengurusan aduan pengguna telah menyediakan kod imbasan QR bagi Aduan Suri dan pengadu hanya perlu mengimbas kod tersebut sebelum ia disalurkan ke aplikasi WhatsApp aduan kementerian ini.
“Pengadu hanya perlu memberikan maklumat seperti lokasi aduan, premis diadu dan bukti gambar serta maklumat lain yang lengkap sebelum pihak penguat kuasa dapat mengambil tindakan seterusnya,” jelasnya. – KOSMO! ONLINE


Op Selamat Ke-20: 9 kemalangan maut direkod di Sarawak
Oleh CHERINE JON

9 Mei 2023, 5:32 pm
KUCHING – Sembilan kes kemalangan maut direkodkan dalam sepanjang tempoh pelaksanaan Op Selamat Ke-20 sempena perayaan Hari Raya Aidilfitri di Sarawak, bermula 20 hingga 27 April lalu.
Pesuruhjaya Polis Sarawak, Datuk Mohd Azman Ahmad Sapri, berkata, jumlah itu menunjukkan peningkatan satu kes berbanding lapan kes pada tahun lepas.
“Jumlah kematian pula adalah sama iaitu sembilan kematian pada Op Selamat tahun ini dan tahun lepas,” katanya dalam kenyataan, hari ini.
Mohd Azman.
Sementara, beliau berkata sebanyak 2,014 saman dikeluarkan dalam operasi kali ini, namun menurun sebanyak 5,942 daripada tahun lepas.
“Pengurangan pengeluaran saman bagi Op Selamat Ke-20 adalah untuk memberi tumpuan kepada kelancaran lalu lintas namun penguatkuasaan secara bersasar terhadap kesalahan yang boleh menyebabkan kemalangan jalan raya tetap dilaksanakan,” katanya.
Dalam pada itu, Mohd Azman berkata sebanyak 457 kes kemalangan direkodkan tahun ini iaitu meningkat sebanyak empat kes, berbanding 453 kes pada tahun lepas.

Menurutnya, antara faktor peningkatan kemalangan adalah kecuaian manusia semasa memandu, faktor permukaan jalan raya serta kenderaan yang dipandu tidak diselenggara dengan baik.
Selain itu, katanya penambahan kenderaan menggunakan jalan raya turut menyumbang kepada jumlah kemalangan.
“Lebih kurang sebanyak 1.169 juta kenderaan yang menggunakan jalan raya di seluruh Sarawak pada Op Selamat Ke-20 berbanding 1.139 juta pada tahun lepas iaitu peningkatan kira-kira 30,000 kenderaan,” katanya. – KOSMO! ONLINE


KKD wujud ‘task force’ pastikan kelancaran dwirangkaian 5G negara
Oleh MUHAMMAD NAJIEB AHMAD FUAD

9 Mei 2023, 5:05 pm
PUTRAJAYA – Kementerian Komunikasi dan Digital (KKD) membentuk sebuah pasukan petugas (task force) dalam memastikan kelancaran dwirangkaian 5G di negara ini.
Menterinya, Fahmi Fadzil berkata, penubuhan itu susulan pertemuan KKD bersama pihak penyedia perkhidmatan bagi memastikan pelaksanaan rangkaian 5G di bawah Digital Nasional Berhad (DNB) berjaya mencapai 80 peratus liputan menjelang hujung tahun ini serta peralihan kepada model dwirangkaian berjalan dengan lancar pada awal tahun depan.
Katanya, task force ini akan dipengerusikan secara bersama oleh Ketua Setiausaha Perbendaharaan, Datuk Johan Mahmood dan Ketua Setiausaha KKD, Datuk Mohamad Fauzi Md Isa serta diurusetiakan oleh Suruhanjaya Komunikasi dan Multimedia Malaysia (SKMM).
“Selain itu, task force ini akan turut dianggotai oleh pihak DNB dan pihak penyedia perkhidmatan termasuklah CelcomDigi, Maxis, Telekom Malaysia (TM), YTL Communications (YTL) dan U-Mobile serta pihak-pihak lain yang akan ditentukan dari semasa ke semasa,” katanya dalam kenyataan akhbar di sini hari ini.
Jelasnya, adalah menjadi matlamat utama task force ini untuk memantau rangka kerja dan pelan peralihan kepada model dwirangkaian 5G di Malaysia bagi menjamin keteraturan dan ketertiban pelaksanaannya dari aspek perundangan, teknikal dan kewangan. – KOSMO! ONLINE


Wanita kesal beli rumah ‘second hand’ bocor, serupa stor
Oleh SYAHRATUL AUFA SHAHARUDDIN

9 Mei 2023, 5:10 pm
PETALING JAYA – Seorang wanita berkongsi pengalaman pahitnya membeli sebuah rumah terpakai yang didakwa boleh diumpamakan seperti stor serta perlu banyak diperbaiki.
Menerusi akaun TikTik @Zila jamaluddin, dia terpaksa bertungkus lumus menguruskan rumah tersebut sehingga boleh diduduki semula dengan selamat.
“Pengalaman beli rumah ‘second hand’ (subsale), malam itu pemilik cakap dah boleh bawa masuk barang-barang sedikit, tetapi apabila tengok lantai semua tak cuci dan bekas kasut merata-rata tempat.
“Pemilik tinggal barang-barang macam itu sahaja, dia mahu kami yang bersihkan,” katanya.
Menurutnya, selepas kerja-kerja pembersihan dan pendawaian elektrik selesai, mereka diuji pula dengan kejadian atap dan siling bocor.
“Satu-satu dugaan datang, atap dan siling bocor pula, kena tukar baharu, sebab siling lama sudah melendut,” ujarnya.

Dakwanya, pada awal persetujuan membeli rumah itu, pemilik lama tidak memaklum secara terperinci keadaan rumah yang dijualnya.
“Awal beli, pemilik kata tiada bocor, semua baik-baik sahaja, tetapi hakikat lain pula.
“Ketika melakukan pendawaian, macam-macam sampah ada di atas siling,” ujarnya kesal.
Menjengah ke ruangan komen, orang ramai turut marah dengan tindakan pemilik sebelumnya yang tidak bertanggungjawab.
“Lain macam ya, orang buang sampah di luar rumah, dia buang sampah atas siling,” kata Thebutterflies.
“Kita tidak kisah hendak jual rumah ‘second hand’ atau apa ke, tetapi pastikan ketika berlaku penyerahan persetujuan kepada orang baru, mesti dalam keadaan baik-baik,” komen Hani.
“Dah macam stor dah dia buat siling tu. Itulah sis, nak beli rumah macam ini kena tengok betul-betul, tanya berapa lama semua,” nasihat Azuwan. – KOSMO! ONLINE


Geng Perpaduan dilancarkan tawan Undi18
Oleh DIYANATUL ATIQAH ZAKARYA

9 Mei 2023, 5:13 pm
MELAKA – Pemuda Parti-parti Gabungan Kerajaan Perpaduan akan melancarkan Geng Perpaduan sebagai platform menyusun strategi menawan pengundi khususnya pengundi automatik 18 tahun (Undi18) pada Pilihan Raya Negeri (PRN) di enam negeri.
Ketua Pemuda UMNO, Dr. Muhamad Akmal Saleh berkata, Geng Perpaduan itu akan dilancarkan pada Konvensyen Nasional Kerajaan Perpaduan di Pusat Dagangan Dunia (WTC) Kuala Lumpur, Ahad ini.
Menurutnya, penubuhan Geng Perpaduan itu adalah hasil hubungan baik khususnya di peringkat sayap pemuda parti-parti dalam kerajaan perpaduan.
“Ahad ini kita akan lancarkan Geng Perpaduan yang mana kita akan gunakan sayap pemuda parti-parti politik dalam kerajaan perpaduan untuk terlibat dalam gerak kerja PRN akan datang.
“Ini juga akan membuktikan cakap-cakap yang mendakwa kononnya parti-parti dalam kerajaan perpaduan ini goyah, maka ia boleh dibuktikan kerjasama erat dalam kalangan sayap pemuda parti,” katanya.
Beliau berkata demikian kepada pemberita selepas merasmikan Kursus Pengurusan dan Watikah Lantikan Peserta Kebun Kerang Melaka di sebuah hotel di Banda Hilir di sini, hari ini.

Tambahnya, Geng Perpaduan akan dianggotai pemuda daripada Barisan Nasional (BN), Pakatan Harapan (PH), Parti Warisan Sabah (Warisan), Gabungan Parti Sarawak (GPS), Gabungan Rakyat Sabah (GRS) termasuk Ikatan Demokratik Malaysia (Muda).
“Jentera Geng Perpaduan ini akan diwakili semua orang muda dalam Kerajaan Perpaduan untuk kita tunjukkan gerak kerja pertama yang kita akan laksanakan di setiap enam negeri PRN.
“Kita jangkakan, pada pelancaran Ahad ini, lebih 2,000 atau 3,000 pemuda Geng Perpaduan akan hadir demi masa depan Malaysia,” katanya. – KOSMO! ONLINE


Anggota APM maut dipatuk ular tedung
Oleh ROSLIZA MOHAMED

9 Mei 2023, 5:00 pm
BACHOK – Seorang anggota Angkatan Pertahanan Awam Malaysia (APM) maut selepas dua hari bertarung nyawa di Hospital Universiti Sains Malaysia (HUSM), Kubang Kerian apabila dipatuk seekor ular tedung kelmarin.
Mangsa, Lans Koperal Mohd. Idris Abdul Samad, 34, disahkan meninggal dunia di HUSM kira-kira pukul 9.30 pagi tadi.
Ibu mangsa, Noriah Awang, 68, berkata, Mohd. Idris dipatuk ketika mengalihkan seekor ular tedung dari guni ke dalam sangkar khas selepas menangkap reptilia itu di sebuah kampung di Kota Bharu.
Menurutnya, keadaan arwah ketika itu stabil dan masih boleh bercakap ketika dirawat di HUSM sebelum kesihatannya semakin merosot kira-kira pukul 5 pagi tadi.
“Saya terus bergegas ke hospital dan sempat bertemu Mohd. Idris sebelum menghembuskan nafas terakhir. Arwah memaklumkan bahawa dia akan bertunang dengan gadis pilihannya dari Johor selepas Hari Raya Aidiladha.
“Hasratnya tidak kesampaian kerana dia pergi dijemput ilahi. Kami sekeluarga tetap reda dengan kejadian menimpanya itu,” katanya ketika ditemui pemberita hari ini.

Noriah memberitahu, arwah yang sudah berkhidmat dengan APM sejak 15 tahun lalu pernah dipatuk ular pada 2017 sehingga menyebabkan jari tengah tangan kanannya dipotong.
Menurutnya, jenazah Mohd. Idris selamat dikebumikan di Tanah Perkuburan Islam Kampung Kemasin di sini selepas solat zuhur sebentar tadi.
Sementara itu, Pengarah APM Kelantan, Mohd. Adzhar Mujab berkata, mangsa dipatuk ular tedung di bahagian celah ibu jari kanan ketika bertugas di APM di Tunjong, Kota Bharu.
Katanya, mangsa yang memakai sarung tangan untuk mengalihkan reptilia itu kemudiannya dipatuk ular tedung terbabit.
“Mohd. Idris merupakan seorang anggota APM yang berdedikasi, komited dan terlatih untuk menangkap haiwan berbisa itu,” katanya. – KOSMO! ONLINE


Mi Kari Putih Penang Ah Lai, Mi Segera Perisa Ayam Special selamat dimakan – KKM
Oleh MOHD. HUSNI MOHD. NOOR

9 Mei 2023, 4:50 pm
PUTRAJAYA – Kementerian Kesihatan (KKM) mengesahkan Mi Kari Putih Penang Ah Lai dan Mi Segera Perisa Ayam Special jenama Indomie selamat untuk dimakan.
Ketua Pengarah Kesihatan, Datuk Dr. Muhammad Radzi Abu Hassan berkata, produk itu telah menjalani analisa makmal dan mendapati ia mematuhi perundangan yang ditetapkan dan selamat untuk dimakan.
“Ia adalah perkembangan terkini berkaitan isu produk mi segera yang dikesan mengandungi ethylene oxide seperti dilaporkan media sebelum ini,” katanya menerusi kenyataan akhbar hari ini.
Sebelum ini, KKM mengarahkan supaya dua produk mi segera itu diarah ditarik balik penjualannya dari pasaran susulan dakwaan terdapatnya ethylene oxide oleh Pihak Berkuasa Kesihatan Taiwan.
Dalam perkembangan sama, Muhammad Radzi berkata, KKM melaksanakan enam tahap pemeriksaan di pintu masuk berdasarkan risiko bagi produk makanan diimport.
Menurutnya, bagi pemeriksaan Tahap 5 iaitu Tahan, Uji dan Lepas (TUL), produk makanan yang masuk ke negara ini akan ditahan dan dianalisa terlebih dahulu.

“Hanya produk makanan yang mematuhi standard sahaja yang dilepaskan untuk pasaran di Malaysia.
“Bagi tempoh 2022 hingga April 2023, sejumlah 317 pensampelan bagi tujuan TUL telah dijalankan dan daripada jumlah tersebut, 37 (11.67 peratus) adalah pensampelan TUL ke atas produk mi segera pelbagai jenama bagi parameter ethylene oxide,” katanya. – KOSMO! ONLINE


Ibu rayu bantu cari anak bongsu hilang lebih sebulan
Oleh NOR AINNA HAMZAH

9 Mei 2023, 5:20 pm
JEMPOL – Seorang ibu merayu orang ramai untuk membantu mengesan anak bongsunya yang hilang sejak lebih sebulan lalu di kedai bunga milik keluarga di Pekan Bahau, di sini.
Ibu berkenaan, A Laletha, 41, berkata, ada 3 April lalu, anak bongsunya itu, M.Tavanes Vary, 18 atau mesra dipanggil Tava bersama seorang lagi anaknya berada di kedai, sementara dia pula keluar menghantar barangan di kawasan berhampiran.
Menurutnya, sebaik selesai urusan, anak sulung mengadu adiknya hilang dan memberitahu seorang individu meminta Tava meninjau keadaan anjing peliharaan mereka di belakang bangunan.
“Anjing kami ada tetapi Tava (Tavanes Vary) tak ada. Laporan polis telah dibuat pada hari sama kerana bimbang akan kejadian tidak diingini berlaku. Hari ini sudah sebulan tujuh hari dia hilang, tidak tenteram hidup kami sekeluarga.
“Ini bukanlah kali pertama anak saya hilang, ini kejadian kedua selepas hilang pada 13 Mac lepas, namun di temui di Kulai, Johor tiga hari kemudian. Anak disyaki telah dibawa oleh individu yang tidak dikenali sebelum dijumpai di sana dan dihantar ke balai polis berdekatan,” katanya ketika dihubungi, di sini, hari ini.
Ujar Laletha lagi, selepas kehilangan kali kedua itu, dia mengwar-warkan kehilangan anaknya menerusi aplikasi TikTok, namun sehingga ke hari ini, tiada maklumat sahih menyatakan keberadaan anaknya itu.

Malah menurutnya, lebih mengecewakan lagi apabila terdapat individu yang tidak dikenali mengambil kesempatan terhadap kesusahan yang mereka alami dengan meminta wang.
“Pada bulan sama saya menerima panggilan telefon daripada seorang lelaki yang mendakwa mengetahui keberadaan anak saya, tetapi dengan syarat perlu membuat bayaran RM10,000, jika tidak, anak saya tidak akan selamat,” katanya.
Ujarnya, kali terakhir sebelum hilang, anaknya itu memakai seluar pendek berwarna hitam kebiruan dan baju lengan panjang warna merah.
“Sesiapa yang mempunyai maklumat atau menjumpainya boleh menghubungi saya ditalian 012-6677250 atau 014-2228460 atau memaklumkan ke balai polis berdekatan,” katanya. – KOSMO! ONLINE


Cuaca cerah hampir seluruh negeri petang ini
Oleh SYAHRATUL AUFA SHAHARUDDIN

9 Mei 2023, 5:22 pm
PETALING JAYA- Cuaca cerah diramalkan hampir di seluruh negara petang ini, termasuk Sabah.
Dalam masa sama, amaran cuaca panas di sebuah negeri semenanjung turut dilaporkan.
“Di negeri Kelantan seperti di kawasan Tanah Merah dan Kuala Krai dijangka mengalami cuaca panas sehingga petang ini,” kata kenyataan itu.
Bagaimanapun, Jabatan Meteorologi (MetMalaysia) melaporkan ribut petir, hujan lebat dan angin kencang di jangka berlaku di negeri Sarawak sehingga pukul 7 malam ini.
“Antara kawasan yang terlibat adalah Kuching, Serian, Samarahan, Sri Aman, Betong, Sarikei, Sibu, Mukah, Kapit (Song), Bintulu, Miri, (Marudi) dan Limbang.
“Amaran dikeluarkan apabila terdapat tanda-tanda menunjukkan ribut petir dengan intensiti hujan melebihi 20 mm/jam yang hampir atau dijangka berlaku melebihi sejam.

“Amaran ribut petir adalah amaran jangka pendek yang sah dalam tempoh tidak melebihi enam jam untuk satu-satu keluaran,” katanya. – KOSMO! ONLINE


Menteri Kerja Raya kecewa kualiti jalan di Johor Bahru
Oleh KHAIRUL MOHD. ALI

9 Mei 2023, 5:30 pm
JOHOR BAHRU – Menteri Kerja Raya (KKR), Datuk Seri Alexander Nanta Linggi meluahkan perasaan dukacita dengan kualiti beberapa jalan raya di sekitar bandar raya ini.
Sehubungan itu katanya, beliau telah memanggil Jurutera Daerah Johor Bahru bagi menjelaskan keadaan jalan dan inisiatif (Jabatan Kerja Raya) Johor Bahru dalam menyelesaikan masalah tersebut.
“Sebentar tadi, saya turun melihat sendiri keadaan jalan raya di beberapa kawasan di bandar Johor Bahru yang kerap diadu kepada kami di kementerian. Antaranya di kawasan Jalan Tebrau di hadapan Hotel Crystal Crown; Jalan Persimpangan Kampung Dato’ Sulaiman dan Persimpangan Kampung Majidee.
“Memang agak mendukacitakan keadaan jalan di sini. Benarlah seperti yang diadukan oleh pengguna jalan raya.
“Sehubungan itu, saya mahu ada tindakan berkesan diambil dalam masa terdekat, bukan lagi membiarkan pengguna terus menerus terpaksa bersabar dengan keadaan sedemikian,” katanya dalam satu kenyataan, di sini hari ini.
Tambah Alexander, antara aduan utama diterima pihaknya adalah melibatkan isu penyelenggaraan yang tidak memuaskan.

“Baik aduan rasmi ataupun melalui media sosial, isu ini berterusan menimbulkan keresahan dan kemarahan di kalangan rakyat. Saya juga seorang pengguna jalan raya, jadi saya memahami situasi ini,” jelasnya.
Tambah beliau, pihaknya mahu melihat perubahan dalam cara semua pihak melaksanakan tanggungjawab penyelenggaraan jalan yang kerap dilaporkan rosak di bandar raya ini.
“Saya berharap semua yang terlibat dalam memastikan keadaan jalan raya di dalam keadaan baik sama ada daripada kakitangan kementerian, JKR, agensi mahupun syarikat konsesi yang dilantik untuk menyelenggara, mengambil tanggungjawab ini dengan penuh amanah dan berintegriti,” ujarnya. – KOSMO! ONLINE


Mahkamah: Najib dirujuk ke HKL kerana cirit birit, dehidrasi
Oleh NORLIZAH ABAS

9 Mei 2023, 4:40 pm
KUALA LUMPUR – Mahkamah Tinggi di sini diberitahu, Datuk Seri Najib Tun Razak dirujuk ke Hospital Kuala Lumpur (HKL) hari ini, selepas mengalami cirit birit, demam dan dehidrasi sejak semalam.
Pegawai Perubatan Klinik Kesihatan Penjara Kajang, Dr. Mohd. Hafiz Mohd. Hoshni berkata, bekas Perdana Menteri dirujuk kepada pakar di HKL kira-kira pukul 9.30 pagi selepas mengadu kurang sihat, loya dan sakit perut.
Menurutnya, beliau memeriksa Najib kira-kira pukul 7.15 pagi selepas pembantu perubatan memaklumkan keadaan kesihatannya.
Ujar Dr. Mohd. Hafiz, Najib kemudian mengadu beliau membuang air besar sehingga empat kali malam tadi dan selepas diberi ubat, keadaan kesihatan bekas Perdana Menteri masih tiada perubahan.
“Datuk Seri Najib memberitahu beliau sakit perut dan loya. Keadaannya masih sama walaupun selepas diberi ubat. Ketika diperiksa, suhunya 37.8 darjah Celsius.
“Beliau kelihatan penat, lesu dan dehidrasi (kekurangan air) dan perlu diberi drip selain tidak mampu berdiri sebab duduk terlalu lama,” ujar pegawai perubatan tersebut.

Ketika ditanya oleh Timbalan Pendakwa Raya Ahmad Akram Gharib, beliau berpendapat, Najib tidak sesuai untuk menghadiri perbicaraan dan diberi cuti sakit oleh pihak HKL selama dua hari.
Menjawab soalan peguam Tan Sri Dr. Muhammad Shafee Abdullah, doktor itu berkata beliau merujuk Najib ke HKL bagi membolehkan bekas Perdana Menteri mendapat rawatan lebih baik.
Sehubungan itu, Hakim Datuk Collin Lawrence Sequerah (kini Hakim Mahkamah Rayuan) melapangkan prosiding hari ini dan esok serta menetapkan Khamis ini bagi menyambung perbicaraan.
Mahkamah sepatutnya mendengar keterangan saksi pendakwaan ke-44, Kevin Michael Swampillai yang merupakan bekas Ketua Perkhidmatan Pengurusan Kekayaan di Bank BSI Cawangan Singapura pada sesi soal balas, semalam.
Najib berdepan empat pertuduhan menggunakan kedudukannya untuk menerima suapan berjumlah RM2.3 bilion daripada dana 1MDB dan 21 pertuduhan pengubahan wang haram membabitkan jumlah sama.
Bekas Ahli Parlimen Pekan itu didakwa melakukan perbuatan itu di AmIslamic Bank Berhad, Bukit Ceylon, di sini, di antara 24 Februari 2011 dan 19 Disember 2014 manakala bagi semua pertuduhan pengubahan haram di antara 22 Mac 2013 dan 30 Ogos 2013, di lokasi sama.
Bekas Perdana Menteri didakwa mengikut Seksyen 23 (1) Akta Suruhanjaya Pencegahan Rasuah Malaysia (SPRM) dan boleh dihukum mengikut Seksyen 24 (1) akta sama.
Najib berdepan hukuman penjara sehingga 20 tahun dan denda sehingga lima kali jumlah atau nilai suapan atau RM10,000, yang mana lebih tinggi, jika didapati bersalah.
Bagi 21 pertuduhan pengubahan wang haram, Najib didakwa melakukan kesalahan itu di bank sama, antara 22 Mac 2013 dan 30 Ogos 2013.
Kesemua pertuduhan mengikut Seksyen 4 (1)(a) Akta Pencegahan Pengubahan Wang Haram dan Pencegahan Pembiayaan Keganasan (AMLATFA), yang memperuntukkan denda maksimum RM 5 juta dan penjara sehingga lima tahun atau kedua-duanya sekali, jika disabitkan kesalahan. – KOSMO! ONLINE


180 nelayan B40 bakal bergelar T20 jadi pekebun kerang
Oleh DIYANATUL ATIQAH ZAKARYA

9 Mei 2023, 4:04 pm
MELAKA – Seramai 180 nelayan pantai daripada golongan B40 di sini bakal beralih menjadi kelompok T20 menerusi projek rintis Kebun Kerang yang dibangunkan di sepanjang perairan Serkam sehingga ke Sebatu, Jasin.
Pengerusi Jawatankuasa Kemajuan Desa, Pertanian dan Keterjaminan Makanan negeri, Dr.Muhamad Akmal Saleh berkata, projek seluas 21 hektar itu menyediakan 18 lot ternakan dengan setiapnya dibahagikan kepada 10 peserta.
Ujarnya, melalui kajian dilakukan meliputi bathymetri, hidrografi dan proses pantai, kebun kerang tersebut dijangka mengeluarkan hasil tuaian sasaran sebanyak 25,000 tan metrik setahun.
“Kajian menunjukkan melalui teknologi terbaru ini kita dapat menghasilkan ternakan kerang 10 kali ganda lebih dan ia boleh dituai seawal enam hingga ke lapan bulan berbanding 18 sehingga 24 bulan.
“Jabatan Perikanan negeri bagaimanapun telah menyediakan garis panduan untuk mengawal hasil tuaian iaitu sebanyak 25,000 tan metrik setahun dan kita jangka dalam masa dua tahun pekebun kerang ini akan keluar daripada B40 menjadi T20, ini telah dibuktikan di Penang dan Perak,” katanya.
Beliau berkata demikian ketika ditemui pemberita selepas merasmikan Majlis Kursus Pengurusan dan Watikah Lantikan Peserta Kebun Kerang di sebuah hotel di sini, hari ini.

Tambahnya, projek itu akan mula dilaksanakan pada Jun ini dan hasil dijangkai dituai pada Januari tahun hadapan. – KOSMO! ONLINE


Kerjasama KPN-UPSI, perkasa pendidikan awal kanak-kanak Tabika Perpaduan
Oleh LUQMAN RIDHWAN MOHAMED NOR

9 Mei 2023, 4:08 pm
TANJUNG MALIM – Kementerian Perpaduan Negara (KPN) memeterai memorandum persefahaman (MoU) dengan Universiti Pendidikan Sultan Idris (UPSI) bagi memperkukuh, menggalak dan membangunkan kerjasama dalam memperkasa pendidikan awal kanak-kanak di Tabika Perpaduan.
Menurut Ketua Setiausaha KPN, Datuk Indera Noridah Abdul Rahim, kerjasama ini bakal menyaksikan pengukuhan pendidikan Kurikulum Standard Prasekolah Kebangsaan (KSPK) berlandaskan Rukun Negara selain pengukuhan program-program perpaduan dan nilai-nilai murni dengan sasaran lebih 37,012 orang murid di 1,781 buah Tabika Perpaduan seluruh negara.
“KPN bekerjasama erat bersama pihak UPSI khususnya di dalam pemerkasaan dan pemantapan program-program Tabika Perpaduan menerusi penghasilan Buku Pendidikan Rukun Negara, Buku Aktiviti Murid Tabika Perpaduan, Program Senam Harmoni, Kursus Penghayatan dan Pengamalan Rukun Negara.
“Kerjasama turut melibatkan pembentukan modul bagi Kursus Asas Pendidikan Awal Kanak-Kanak Guru serta Penolong Guru Tabika Perpaduan,” katanya semasa berucap di Majlis Menandatangani Memorandum Persefahaman (MoU) di Kampus Sultan Azlan Shah, Proton City di sini baru-baru ini.
Menurut Noridah, beberapa inisiatif akan dibangunkan oleh KPN bersama Fakulti Pembangunan Manusia (FPM) UPSI secara bersama, antaranya pembangunan video interaktif Komunikasi Asas Pelbagai Bahasa, memantapkan kaedah PdP Tabika Perpaduan melalui kaedah pengajaran yang menarik di bawah program i-Fikir.
Beliau memaklumkan, antara yang akan dilaksakan termasuklah mengaplikasikan penggunaan teknologi maklumat di dalam pembelajaran melalui program Genius ICT dan i-Pintar.

Selain itu, katanya, modul PdP menggunakan kaedah pendekatan Science, Technology, Relation, Engineering, Art and Mathematics (STREAM) akan turut diperkenalkan di Tabika Perpaduan yang mana program itu akan menggabungkan elemen keseronokan dan pembelajaran secara holistik yang merentasi semua tunjang pembelajaran kanak-kanak tanpa mengabaikan nilai-nilai murni dalam kehidupan sesama insan. – KOSMO! ONLINE


125 laporan salah laku polis akan diteliti lanjut – MDN
Oleh AZMI NORDIN

9 Mei 2023, 4:04 pm
KUALA LUMPUR – Kementerian Dalam Negeri (KDN) akan meneliti secara serius 125 laporan salah laku membabitkan anggota yang tidak diperiksa lanjut dalam agensi Polis Diraja Malaysia (PDRM).
Menteri Dalam Negeri, Datuk Seri Saifuddin Nasution Ismail berkata, pihaknya tidak menafikan laporan tersebut meskipun membabitkan integriti dan salah laku.
“Kami harus respon kepada laporan itu dengan mengambil beberapa langkah dan tujuan, akhirnya mengatasinya serta memajukannya agar tidak bertambah buruk.
“Kami mempunyai seramai 122,000 anggota yang melalui proses dalam usaha tingkatkan integriti.
“Jangan merentap motivasi mereka. Pemegang taruh kami ramai termasuk media dan kerajaan, saya percaya kepimpinan polis sedia ada menerima ada ruang penambahbaikan,” katanya ketika ditemui pemberita dalam majlis rumah terbuka PDRM, di Dataran Kawad Pusat Latihan Polis (Pulapol), di sini, hari ini.
Turut hadir sama Timbalan Perdana Menteri, Datuk Seri Fadillah Yusof Timbalan Menteri Dalam Negeri, Datuk Seri Dr Shamsul Anuar Nasarah dan Ketua Polis Negara, Tan Sri Acryl Sani Abdullah Sani.

Terdahulu, sebuah akhbar tempatan melaporkan terdapat agensi kerajaan tidak mengendahkan laporan salah laku membabitkan kakitangan mereka walaupun Suruhanjaya Pencegahan Rasuah Malaysia (SPRM) mengesyorkan tindakan diambil.
Ketua pesuruhjaya SPRM, Tan Sri Azam Baki dipetik berkata, sebanyak 125 laporan sudah dibuat membabitkan anggota polis diikuti agensi di bawah Kementerian Pengangkutan.
Bagaimanapun, Azam berkata anggota polis berada dalam senarai tertinggi laporan salah laku tidak diperiksa disebabkan jumlah keseluruhan anggotanya yang ramai.
Tambah Saifuddin, daripada jumlah yang dilaporkan itu masih ada sebilangan besar anggota yang menjalankan tugas dengan penuh dedikasi.
“Kami bertekad usaha penambahbaikan, kerana integriti polis harus diyakini segenap lapisan rakyat.
“Saya fikir langkah terbaik adalah kita terima. Reaksi kami harus menunjukkan sikap segera melakukan penambahbaikan,” ujarnya.- KOSMO! ONLINE.


[VIDEO] Jangan peluk Islam kerana kepentingan diri – Mohd Na’im
Oleh AHMAD SHAHERMAN SHAMSURI

9 Mei 2023, 4:22 pm
PETALING JAYA – Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar menasihatkan saudara baharu supaya tidak menggunakan Islam sebagai ‘alat’ untuk kepentingan peribadi.
Sebaliknya kata beliau, semua saudara baharu perlu menggunakan kesempatan yang diberikan itu untuk terus bertakwa dan menyebarluaskan kebaikan Islam kepada seluruh komuniti.
Jelasnya, saudara baharu ini boleh menjadi ‘ejen’ dalam kalangan keluarga dan komuniti untuk mengembangkan lagi Islam di negara ini.
“Apabila kita peluk Islam, itu bukan ‘tiket’ untuk kita mencari kesenangan di dunia dan semata-mata untuk mengejar ganjaran di dunia. Tetapi rebut peluang ini untuk ke arah yang lebih baik.
“Jika mampu, sebar luaskan Islam bukan setakat kepada ahli keluarga, malah kepada komuniti setempat. Belajar dan dalami Islam sebaiknya, mana tahu selepas ini anda semua boleh menjadi pendakwah,” katanya.
Beliau berkata demikian sewaktu membimbing tujuh orang saudara baharu melafazkan syahadah di Masjid Negara, hari ini.

Mengulas lanjut, Mohd. Na’im turut menyeru kepada suadara baharu agar tidak menjauhkan diri daripada keluarga dan terus berbakti kepada mereka walaupun berlainan agama.
“Janganlah anda semua menjauhkan diri dan ‘membuang’ keluarga, kerana walaupun sudah berlainan agama, ikatan kekeluargaan tidak akan putus buat selamanya.
“Yang ada keluarga atau adik-beradik bukan Islam, kena jaga dan ambil peranan. Kalau dulu cuai dan lalai, bila peluk Islam kena jadi seorang muslim yang sebenar-benarnya. Teruskan berkongsi tentang kebaikan Islam kepada mereka,” nasihatnya.
Pada masa sama, Mohd Na’im memaklumkan sejak menjawat jawatan Menteri Agama pada Disember tahun lalu, ini kali pertama beliau mengislamkan saudara baharu.
“Saya sangat terharu apabila berkesempatan membimbing saudara baharu kita pada hari ini selepas kali terakhir melakukannya ketika melanjutkan pengajian ijazah kedoktoran di London sekitar tahun 1994,” ujarnya.- KOSMO! ONLINE

@kosmoonlineSeramai tujuh orang individu melafazkan syahadah dibimbing Menteri di Jabatan Perdana Menteri (Hal Ehwal Agama), Datuk Dr. Mohd. Na’im Mokhtar di Masjid Negara sebentar tadi.
♬ original sound – Kosmo!


PM hadir Sidang Kemuncak ASEAN ke-42 di Labuan Bajo, Indonesia
Oleh NUR HUDA MUSA

9 Mei 2023, 4:30 pm
PETALING JAYA – Perdana Menteri, Datuk Seri Anwar Ibrahim, berlepas ke Labuan Bajo, Indonesia bagi menghadiri Sidang Kemuncak ASEAN ke-42, hari ini.
Anwar dalam satu hantaran di Facebooknya berkata, Malaysia bertekad utuh untuk terus memainkan peranan signifikan dalam keanggotaan ASEAN khusus melibatkan usaha-usaha pembangunan, ekonomi, sosio-budaya, keselamatan dan politik.
“Hari ini saya dan delegasi berlepas ke Labuan Bajo, Indonesia bagi menghadiri Sidang Kemuncak ASEAN ke-42.
“Insha-Allah, Malaysia juga akan sentiasa berusaha untuk memperkukuhkan hubungan bersama negara tetangga di ASEAN dengan berteraskan semangat MADANI dan gagasan ASEAN,” katanya, di sini hari ini.
Terdahulu, Anwar dilaporkan akan mengetuai delegasi Malaysia ke Sidang Kemuncak ASEAN ke-42 dan Mesyuarat Berkaitan yang dijadualkan berlangsung dari 10 hingga 11 Mei ini di Labuan Bajo, Nusa Tenggara Timur, Indonesia.
Menurut kenyataan Wisma Putra, Perdana Menteri akan diiringi Menteri Luar Negeri, Datuk Seri Dr. Zambry Abd Kadir; Menteri Pelaburan, Perdagangan dan Industri, Datuk Seri Tengku Zafrul Abdul Aziz; Menteri Ekonomi, Rafizi Ramli dan pegawai dari Pejabat Perdana Menteri, Kementerian Luar Negeri, Kementerian Pelaburan, Perdagangan dan Industri dan Kementerian Ekonomi. – KOSMO! ONLINE


Permohonan bantuan bina baharu, baiki rumah veteran tentera meningkat
Oleh NOR AINNA HAMZAH

9 Mei 2023, 4:25 pm
SEREMBAN – Kementerian Pertahanan mendedahkan permohonan bagi bantuan membina baharu dan membaik pulih rumah dalam kalangan veteran Angkatan Tentera Malaysia (ATM) ketika ini semakin meningkat.
Timbalan Menteri Pertahanan, Adly Zahari berkata, pada tahun ini sahaja pihak Jabatan Hal Ehwal Veteran (JHEV) ATM menerusi Inisiatif Perumahan Veteran telah menerima sehingga 70 permohonan bantuan membina baharu rumah.
“Kalau kita lihat berdasarkan permintaan memang banyak, keperluan kita tahun ini adalah sebanyak 40 buah rumah bina baharu bagi mereka yang mempunyai tanah tetapi yang memohon sehingga 70 orang. Memang permohonan lebih banyak berbanding peruntukan tetapi kami berusaha untuk memenuhi keperluan itu.
“Kami saban tahun meningkatkan peruntukan itu, sebagai contoh tahun lepas jumlah peruntukannya adalah untuk pembinaan sekitar 26 buah rumah tetapi tahun ini kami tingkatkan kepada 40 buah rumah.
“Bagaimanapun, keutamaan diberikan kepada veteran tentera dalam kelompok berpendapatan 40 peratus terendah (B40) termasuk bagi bantuan pembaikan rumah dengan sasaran sebanyak 400 buah rumah pada tahun ini,” katanya selepas menyantuni seorang veteran tentera tidak berpencen, Zakaria Manaf, 69, yang menghidap angin ahmar di Taman Desa Rhu, Sikamat di sini hari ini.
Menerusi Program Peduli Veteran (PPV) itu, Adly sebelum itu turut mengunjungi tiga orang lagi veteran tentera yang menghidap strok dan seorang veteran dan merupakan penerima Inisiatif Perumahan Veteran (Bina Baharu).

Untuk rekod, sehingga 31 Mac lalu, data Veteran ATM yang telah berdaftar dengan JHEV, sebanyak 108,589 veteran berpencen, 70,188 veteran tidak berpencen dengan jumlah keseluruhan 178,777 veteran.
Dalam pada itu, Adly menegaskan Kementerian Pertahanan akan terus memastikan kebajikan dan kesejahteraan veteran ATM terbela menerusi PPV di seluruh negara. – KOSMO! ONLINE


Data UNHCR perlu bagi pengurusan pelarian
Oleh AZMI NORDIN

9 Mei 2023, 4:50 pm
KUALA LUMPUR – Ketiadaan dapatan data yang tepat membabitkan angka pelarian di negara ini menyukarkan proses pengurusan golongan tersebut.
Menteri Kementerian Dalam Negeri (KDN), Datuk Seri Saifuddin Nasution Ismail berkata, pihaknya memerlukan data-data tertentu dari segi tempat tinggal, umur dan kesihatan bagi menguruskan hal berkaitan pelarian.
Ujar beliau, setakat ini tiada perkongsian berkaitan daripada Suruhanjaya Tinggi Bangsa-Bangsa Bersatu Untuk Pelarian (UNHCR).
“Buat masa ini, kita tiada data itu dan data terbesar ada dengan UNHCR.
“Bagaimanapun, keadaan sekarang berlaku tidak berlaku sebarang perkongsian data antara mereka dan kerajaan,” katanya dalam majlis rumah terbuka PDRM, di Dataran Kawad Pusat Latihan Polis (Pulapol), di sini, hari ini.
Beliau berkata demikian ketika ditanya berhubung usaha kerajaan untuk memberi peluang pekerjaan bagi pelarian.

Menurutnya, pihaknya sedang dalam usaha mengumpul data malah perkara itu telah dipersetujui ketika Mesyuarat Majlis Keselamatan pada 11 April lalu.
“KDN perlu urus satu persatu, kita harus mulakan dari data sedia ada. Kami kena tengok profil mereka dan sebagainya,” katanya.
Isnin lalu, Timbalan Perdana Menteri, Datuk Seri Dr Ahmad Zahid Hamidi, menggesa UNHCR menjalankan tanggungjawab mereka terhadap pelarian dan pemohon suaka di negara ini.
Kerajaan juga mempertimbang untuk mengadakan suatu perjanjian bersama UNHCR berhubung peranan dan tanggungjawab suruhanjaya tersebut dalam negara ini. – KOSMO! ONLINE.


Kerajaan unjur pelaburan TBB cecah RM637 bilion sehingga 2050
Oleh AMREE AHMAD

9 Mei 2023, 4:20 pm
PUTRAJAYA – Kerajaan menganggarkan negara mampu memperoleh pelaburan besar bidang tenaga boleh baharu (TBB) lebih setengah trilion ringgit dalam masa tiga dekad.
Menteri Ekonomi, Rafizi Ramli berkata, menurut tinjauan menerusi laporan Malaysia Energy Transition Look juga mengunjurkan nilai pelaburan boleh mencecah RM637 bilion.
“Anggaran ini berdasarkan peningkatan kapasiti TBB baharu sehingga tahun 2050 sejajar dengan Pelan Pembangunan Penjanaan Negara,” katanya kepada pemberita pada sidang akhbar di sini hari ini.
Turut serta Menteri Sumber Asli, Alam Sekitar dan Perubahan Iklim, Nik Nazmi Nik Ahmad sebelum mereka menghadiri Majlis Hari Raya Lestari di Wisma Sumber Asli.
Jelasnya, keudua-dua kementerian itu akan bekerjasama menambah baik kerangka dasar dan kawal selia melibatkan ekonomi hijau serta memudah cara bagi menggalakkan pelaburan berkaitan.
Mengulas lanjut, Rafizi berkata, secara khusus dua kementerian tersebut meneliti proses sedia ada agar peraturan semasa tidak melemahkan keperluan ekonomi hijau negara.

Justeru, satu memorandum mengenai hala tuju TBB dibangun telah dibentangkan kepada mesyuarat Kabinet pada 3 Mei lalu susulan pelbagai sesi libat urus dengan pihak pemain.
Ujar beliau, Jemaah menteri bersetuju agar kapasiti ditingkat bagi mewujudkan peluang pertumbuhan dan merancakkan industri itu di samping memastikan jaminan bekalan mencukupi. – KOSMO! ONLINE


Mental Hafidz okey, cuma belum sempat raya dengan anak
Oleh NUR EMIRA SAIZALI

9 Mei 2023, 4:05 pm
SHAH ALAM – Pelakon Hafidz Roshdi mendedahkan masih belum berpeluang menyambut hari raya dengan dua anaknya iaitu Humairah dan Umar sehingga hari ini.
Walaupun belum bertemu sejak hari raya lalu, Hafidz berkata, mereka hanya berhubung menerusi panggilan video sahaja.
“Belum dan tidak berkesempatan lagi. Raya langsung tak dapat.
“Saya masih dapat menghubungi mereka menerusi panggilan video sahaja. Itu pun dua hari lalu,” katanya kepada Kosmo! Online di pekarangan Mahkamah Tinggi Syariah Shah Alam hari ini.
Hafidz bagaimanapun tidak memperincikan tarikh terakhir dia bertemu dengan anaknya.
Berkongsi perkembangan kesihatannya, Hafidz menjelaskan Hospital Bahagia, Tanjung Rambutan, Perak memaklumkan kesihatan mentalnya berada pada tahap yang baik.

Bahkan, dia juga memberitahu berat badannya juga menurun kerana puasa dan mengamalkan diet.
“Saya puasa dan mengamalkan diet, berat badan pun turun dari 70 kilogram (kg) ke 65kg. Alhamdulillah kesihatan semua okey.
“Saya juga sudah pergi mendapatkan rawatan di Hospital Bahagia sebelum hari raya hari itu dan mereka maklumkan tahap kesihatan mental saya dalam keadaan baik.
“Setakat ini, sesi rawatan hanya dilakukan sekali sahaja,” ujarnya.
Sementara itu, menurut peguam mewakili Hafidz iaitu Datuk Akberdin Abdul Kadir, isu hak penjagaan anak juga antara yang akan dibangkitkan kepada pihak mahkamah kelak.
Ujarnya, pihaknya juga akan membuat tuntutan hadanah serta sulh pada 12 Jun.
“Itu satu lagi perkara yang akan kami bangkitkan. Dua anaknya berada di luar lokasi bapa menetap jadi dia terpaksa berjalan jauh untuk berjumpa dengan mereka.
“Jadi kami terpaksa hantar notis awal supaya dia boleh pergu tetapi tidak berjaya namun nafkah anak dia tetap beri,” jelasnya.
Hari ini merupakan sebutan pengesahan lafaz cerai antara Hafidz dan isterinya, Nurul Shuhada Mat Shukri.
Bagaimanapun, sebutan pengesahan lafaz cerai tersebut ditangguh pada 20 Jun depan.
Terdahulu, kemelut rumah tangga pasangan itu menjadi topik bualan hangat apabila Shuhada memfailkan perceraian terhadap Hafidz di Mahkamah Rendah Syariah Shah Alam pada 27 Februari lalu selepas mendapat persetujuan kedua-dua belah keluarga.
Sebelum itu, adik Shuhada yang hanya mahu dikenali sebagai Sofia, memaklumkan Hafidz menceraikan kakaknya dengan talak satu menerusi panggilan telefon pada 22 Februari lalu.
Rentetan itu, Shuhada dilaporkan mengalami kecederaan pada bahagian muka selepas didakwa ditumbuk oleh Hafidz dalam sebuah kejadian di Sungai Buloh, Selangor.
Akibat daripada kejadian tersebut, Shuhada yang ditumbuk Hafidz sebanyak tiga kali menerima 10 jahitan di bahagian pipi kiri dan bengkak pada mata.
Kemudian, Shuhada berkongsi kepada umum bahawa dia hamil anak ketiga dan usia kandungan sudah memasuki 14 minggu namun semalam dia mengesahkan sudah mengalami keguguran.
Hafidz dan Nurul Shuhada mendirikan rumah tangga pada 30 April 2016. Mereka dikurniakan dua cahaya mata iaitu Humairah, 6, dan Umar berusia dua tahun. – KOSMO! ONLINE


Bekas pelajar antara ditahan pecah masuk sekolah swasta
Oleh HARRITH HISHAM

10 Mei 2023, 9:07 pm
AMPANG JAYA – Tiga lelaki warga asing termasuk seorang bekas pelajar ditahan selepas dipercayai memecah masuk sebuah sekolah swasta di Taman Ampang Utama, di sini, Sabtu lalu.
Ketua Polis Daerah Ampang Jaya Asisten Komisioner Mohamad Farouk Eshak berkata, satu laporan diterima daripada seorang lelaki warga asing berusia 39 tahun yang juga pengusaha sekolah swasta tersebut pada 6 Mei lalu.
“Menurut pengadu, sebaik tiba di pejabatnya, dia menyedari tingkap bilik terbabit dalam keadaan tidak berkunci dan terdapat kesan umpil.
“Pengadu kemudian membuat pemeriksaan dan mendapati sebuah decoder dan 13 komputer riba pelbagai jenis di makmal komputer hilang yang disyaki dicuri dengan kerugian dianggarkan RM8,000,” katanya dalam kenyataan, hari ini.
Mohamad Farouk berkata, susulan itu, pihaknya menahan tiga lelaki warga asing berusia 19 hingga 20 tahun termasuk bekas pelajar di sekolah swasta berkenaan, semalam.
Tambahnya, ketiga-tiga suspek ditahan di Jalan Ampang Kiri, Taman Ampang Utama dan Jalan Putra Sulaiman Ampang.

“Dalam kejadian itu, polis turut merampas satu beg, lapan komputer riba dan dua telefon bimbit.
“Hasil ujian saringan air kencing terhadap ketiga-tiga suspek didapati negatif dadah dan kes disiasat mengikut Seksyen 457 Kanun Keseksaan,” ujarnya. – KOSMO! ONLINE


Sukan SEA Kemboja 2023: Kuartet renang negara pecah rekod kebangsaan, raih perak
Oleh MUHAMAD ARDIE PUTRA SUHAIMI

10 Mei 2023, 10:25 pm
PHNOM PENH – Kuartet renang lelaki negara mempamerkan prestasi cemerlang selepas memecahkan rekod kebangsaan dalam acara 4×100 meter (m) gaya bebas di Sukan SEA Kemboja 2023 di Pusat Akuatik, Morodok Techo sebentar tadi.
Perenang negara yang dibarisi Khiew Hoe Yean, Arvin Shaun, Lim Yin Chuen dan Terrence Ng mencatat masa 3:20.61 saat (s) sekali gus meraih pingat perak buat kontinjen Malaysia.
Catatan tersebut memadam rekod lama 3:21.06s yang dilakar Keith Lim Kit Sern, Welson Sim, Chan Jie dan Foong Wei Tze ketika Sukan Asia 2018 di Indonesia.
Seperti dijangka, pingat emas dimenangi kuartet Singapura yang melakukan catatan 3:17.35s manakala gangsa milik Vietnam dengan catatan masa 3:21.09s. – KOSMO! ONLINE


Penandaan sempadan antara Malaysia, Brunei diharap ada kemajuan
Oleh MOHD RIDZAUDDIN ROSLAN

10 Mei 2023, 8:53 pm
PUTRAJAYA – Malaysia melahirkan harapan agar usaha ukur dan penandaan sempadan tanah bersama Brunei yang dijalankan dapat mencapai kemajuan lebih besar.
Perdana Menteri, Datuk Seri Anwar Ibrahim menzahirkan perkara itu ketika mengadakan kunjungan hormat kepada Sultan Brunei, Sultan Hassanal Bolkiah sempena Sidang Kemuncak ASEAN ke-42 2023 yang diadakan di Labuan Bajo, Indonesia.
Katanya, Malaysia juga berharap agar dapat menandatangani memorandum (MoU) persefahaman berkaitan semasa Annual Leaders’ Consultation (ALC) yang akan diadakan hujung tahun ini.
“Kami berharap dapat menandatangani MoU berkaitan semasa ALC akhir tahun ini untuk 79.2 kilometer yang telah ditinjau dan ditandakan oleh Jawatankuasa Teknikal Bersama mengenai Sempadan Tanah,” katanya hari ini.
Pada masa sama, Perdana Menteri berkata, kerajaan juga turut menantikan kehadiran Sultan Hassanal Bolkiah ketika penganjuran ALC yang akan diadakan di Malaysia.
“Berkaitan pelaburan pula, pada 1 Mac lalu, Ketua Pegawai Eksekutif MIDA telah mengetuai lawatan kerja ke Brunei untuk mengadakan mesyuarat susulan dengan Agensi Pelaburan Brunei (BIA).

“MIDA membentangkan sembilan projek berpotensi dalam bidang minyak dan gas hiliran, pembuatan pintar, pertanian pintar, tenaga boleh diperbaharui, kecerdasan buatan, industri pelancongan serta makanan (halal) selain ekonomi digital untuk pertimbangan BIA.
“Kita juga mahu meningkatkan kerjasama dalam bidang kebudayaan dan pendidikan di mana institusi seperti universiti boleh bersama-sama menggarap budaya Melayu dan Islam yang dikongsi oleh kedua-dua negara,” jelasnya.
Selain itu, Anwar turut mengadakan pertemuan dua hala bersama Perdana Menteri Laos, Sonexay Siphandone dengan menyifatkan Malaysia mempunyai kedudukan kukuh dalam sektor perbankan di negara itu.
Katanya, antara bank terlibat termasuklah Public Bank, Maybank, CIMB Bank dan RHB Bank.
“Selain itu, melalui Program Kerjasama Teknikal Malaysia (MTCP) pula, kita melatih lebih 1,600 pegawai dan diplomat Laos menerusi bidang pengurusan bencana, percukaian, pensijilan halal, antiterorisme, keselamatan pekerjaan dan diplomasi.
“Malaysia juga ingin mengeksport lebih banyak buah-buahan tropika, sayur-sayuran dan makanan diproses daripada industri asas tani.
“Kita juga berharap untuk memuktamadkan pembaharuan MOU mengenai pendidikan tinggi. Pada masa ini, seramai 75 pelajar Laos berada di Malaysia,” katanya.
Pada program sama, Anwar turut mengadakan pertemuan empat mata bersama Perdana Menteri Vietnam, Pham Minh Chinh dan Perdana Menteri Timor Leste, Taur Matan Ruak. – KOSMO! ONLINE


Sukan SEA Kemboja 2023: Kuartet wanita pecah rekod 4x100m, raih gangsa
Oleh MUHAMAD ARDIE PUTRA SUHAIMI

10 Mei 2023, 9:24 pm
PHNOM PENH – Kuartet pecut wanita negara mempamerkan prestasi menakjubkan selepas berjaya pecahkan rekod kebangsaan sekali gus meraih pingat gangsa acara 4×100 meter (m) wanita temasya Sukan SEA Kemboja 2023 sebentar tadi.
Pada saingan di Stadium Nasional, Morodok Techo itu, kuartet wanita yang terdiri daripada Azreen Nabila Alias, Zaidatul Husniah Zulkifli, Nur Afrina Mohd Rizal dan Nur Aishah Rofina Aling merekodkan catatan masa 44.58 saat(s).
Masa tersebut sekali gus memadam rekod lama iaitu 45.18s yang dicipta Nurul Faizah Asma Mazlan, Siti Fatimah Mohamad, S Komalam Shally dan Zaidatul Husniah di Kejohanan Olahraga Asia ke-22 di Kalinga Stadium, Odisha, India pada 2017.
Pingat emas dimenangi kuartet Thailand dengan catatan masa 44.24s manakala Vietnam membawa pulang pingat perak (44.51s).
Sementara itu, Zaidatul Husniah mengakui sasaran utama rakan-rakan sepasukan adalah untuk memperbaharui rekod kebangsaan pada temasya dwitahunan kali ini.
“Kami memang meletakkan sasaran untuk perbaharui rekod kebangsaan dan jika mendapat pingat adalah bonus.. Sudah pastinya kami gembira walaupun mengakhiri perlumbaan dengan pingat gangsa.

“Perkara penting adalah kehadiran saya dalam kuartet 4×100 wanita dapat membantu pelari baharu seperti Afrina dan Aishah yang kali pertama beraksi di pentas Sukan SEA,” katanya sebentar tadi.
Sementara itu, kuartet 4x100m lelaki tidak kurang hebatnya apabila turut meraih pingat gangsa dibelakang Indonesia selaku juara manakala Thailand meraih pingat perak.
Kuartet negara terdiri daripada Khairul Hafiz Jantan, Muhammad Haiqal Hanafi, Jonathan Nyepa dan Muhammad Zulfiqar Ismail melakukan catatan masa 39.36s. – KOSMO! ONLINE


[VIDEO] Guru muda ‘pujaan’ murid sentuh hati ramai
Oleh KOSMO!

10 Mei 2023, 9:00 pm
PETALING JAYA – Rata-rata orang ramai berpendapat seorang guru lelaki muda memiliki keistimewaan apabila dilihat menjadi ‘pujaan’ murid-murid menerusi sebuah video.
Perkongsian oleh Fiyzaie di TikTok itu menunjukkan, dia dipeluk oleh belasan murid-murid bersilih ganti sejurus tiba di sekolah yang dipercayai pernah menjadi tempat dia berkhidmat sebelum ini.
Menerusi kapsyen, Fiyzaie memaklumkan, ada di antara mereka yang memintanya supaya datang melawat lagi malah ada yang masih berharap supaya dia mengajar kembali di sekolah tersebut.
Salah seorang pengguna malah sempat mengucapkan tahniah berikutan situasi yang menyentuh hati itu sukar dicapai oleh seseorang yang bergelar guru.
“Bukan senang nak sampai ke tahap ni. Akak yang 15 tahun jadi cikgu ni pun tak ada sampai tahap ni, budak-budak terkam rindu kat cikgu dia. Tahniah,” kata @kaizanmamat5.
“Macam ni la sepatutnya jadi cikgu sekolah rendah. Bukan cikgu yang garang sampai budak-budak nak pergi sekolah pun takut,” komen Redfeather.

“Dia dah berjaya menjadi cikgu di hati anak-anak muridnya. Tahniah,” ucap Elissa Aaron pula.
Sejak dikongsikan semalam, video tersebut telah mencapai sebanyak 455,500 jumlah tontonan dengan lebih 2,000 komen. – KOSMO! ONLINE

@fiyzaieAnak2 tahun 1
♬ suara asli – .𝐓_𝐍. – 𝗧.𝗡


[VIDEO] Nik Ezanee pula digelar ‘tall, dark, handsome’
Oleh KOSMO!

10 Mei 2023, 9:15 pm
PETALING JAYA – Senior Asisten Komisioner Nik Ezanee Mohd. Faisal yang pernah berkhidmat sebagai Pegawai Juruiring (ADC) kepada bekas Perdana Menteri, Datuk Seri Ismail Sabri Yaakob, mengujakan orang ramai dengan persembahan nyanyiannya di sebuah majlis sambutan Aidilfitri.
Beliau kini bertugas sebagai Ketua Penolong Pengarah (KPP) Pendataan/Analisa di Jabatan Pencegahan Jenayah dan Keselamatan Komuniti (JPJKK), Bukit Aman.
Perkongsian oleh Fazrinishak di TikTok, jelas menunjukkan beliau berkebolehan berduet menerusi lagu popular bertajuk Mentera Semerah Padi, ciptaan dan nyanyian M.Nasir, sehingga ramai yang teruja dengan sisi berbeza Nik Ezanee itu.
Malah, ada juga yang menggelarnya sebagai ‘tall, dark, handsome’ (tinggi, gelap, kacak) yang sinonim dengan bekas Ketua Pemuda UMNO, Khairy Jamaluddin Abu Bakar.
“Bila tengok dia auto ingat KJ, tall, dark, handsome,” komen seorang pengguna.
“Wah, terbaiklah tuan kita ni. Muka tu manis je,” komen Kak Idah.

“Wah, boleh nyanyi rupanya tuan kita. Padu juga suara,” ujar @NeYTa pula.
Perkongsian tersebut telah sebanyak 120,000 jumlah tontonan dan 4,435 tanda suka sejak ia dikongsikan semalam. – KOSMO! ONLINE

@fazrinishak Steady tuan @Nik Ezanee Fan’s @nik ezanee menyanyi pon boleh😎👏🏻 #fypdongggggggg #nikezanee ♬ original sound – MKM14


Penduduk bantu kutip ribuan ikan keli bertaburan atas jalan
Oleh KOSMO!

10 Mei 2023, 9:30 pm
JAKARTA – Penduduk sebuah kampung di wilayah Jawa Tengah, Indonesia dirakam membantu mengumpulkan beribu-ribu ikan keli yang bertaburan di atas jalan selepas lori yang membawa muatan itu terbalik akibat kemalangan.
Menurut laman berita Liputan 6, video kejadian itu dimuat naik dalam akaun TikTok @choiiiikayuuu.
Penduduk kampung dilihat berusaha menyelamatkan ikan keli hidup yang berselerakan di atas jalan sehingga menyebabkan kenderaan lain tidak dapat melaluinya.
Kelihatan sebuah lori yang membawa muatan itu terbalik di atas jalan, manakala kawasan kejadian turut basah akibat air ikan.
Penduduk membawa penyodok dan pukat ketika membantu pemandu lori itu, bahkan ada yang menangkap ikan keli menggunakan tangan dan memasukkannya ke dalam bakul.
Beberapa individu kelihatan cuba menghalang ikan-ikan keli yang melompat ke arah sawah padi berhampiran lokasi kemalangan.

Video itu mendapat perhatian netizen di ruangan komen.
“Tabik hormat kepada warga yang mempunyai toleransi tinggi kerana membantu mereka yang dalam kesusahan,” komen seorang netizen. – Agensi


Sukan SEA Kemboja 2023: Jing Xuen pahat sejarah sambar emas ke-21
Oleh MUHAMAD ARDIE PUTRA SUHAIMI

10 Mei 2023, 8:49 pm
PHNOM PENH – Atlet golf remaja negara, Ng Jing Xuen melakar sejarah tersendiri apabila menjadi pemain golf pertama negara menang emas individu wanita di Sukan SEA Kemboja 2023 sebentar tadi.
Jing Xuen mengatasi pemain pilihan dari Thailand, Eila Galitsky pada lubang pertama playoff untuk penentuan pingat emas di lapangan Kelab Golf Garden City, Phnom Penh.
Pada saingan itu, Jing Xuen yang berusia 15 tahun ketinggalan satu pukulan di belakang Galitsky pada permulaan pusingan telah melakukan lima bawah par 67 untuk keseluruhan 13 bawah par 203 pukulan.
Jing Xuen berjaya mengheret perlawanan ke pusingan playoff selepas Galitsky sekadar mencatat empat bawah par 68 pukulan.
Rakan sepasukan, Foong Zi Yu turut meraih gangsa untuk negara selepas turut melakukan 67 pukulan pada pusingan terakhir dan mengumpul 208 pukulan keseluruhan.
“Saya baru sahaja menang pingat emas buat Malaysia. Terima kasih diucapkan kepada Persatuan Golf Malaysia (MGA) kerana beri peluang kepada saya beraksi pada temasya Sukan SEA. Ini adalah diluar jangkaan,” katanya secara ringkas.

Kali terakhir Malaysia memenangi emas kategori wanita adalah menerusi trio Lim Ai Lian, Lim Siew Ai dan Irene Yeoh untuk emas acara berpasukan pada edisi 1993 di Singapura. – KOSMO! ONLINE


Sukan SEA Kemboja 2023: Pesilat muda buktikan masa depan cerah – Izzul
Oleh MUHAMAD ARDIE PUTRA SUHAIMI

10 Mei 2023, 9:49 pm
PHNOM PENH – Pesilat negara, Muhammad Izzul Irfan Marzuki percaya masa depan sukan seni pertahankan diri itu sangat cerah selepas berjaya menggondol empat pingat emas temasya Sukan SEA Kemboja 2023.
Sebagai rekod, Muhammad Izzul menjelmakan pingat emas ketiga buat kem silat negara selepas menang kelas putra bawah 65 kilogram (kg) dengan menewaskan wakil Indonesia Kadek Andrey Nova Prayada 39-33 pada aksi final petang tadi.
“Satu prestasi yang baik daripada kami tetapi kami perlu melakukan sesuatu yang lebih lagi pada masa depan… saya tahu ia akan menjadi lebih sengit selepas ini kerana ia sentiasa sukar untuk mempertahankan pingat emas,” katanya.
Kem silat sudah menuai empat emas di Kemboja dengan yang pertama menerusi gandingan kembar, Muhammmad Danial Azray Noorazizan dan Muhammmad Danial Azrol dalam kelas ganda putra pada Ahad lalu.
Pesilat wanita negara, Norsyakirah Muksin dan Nor Farah Mazlan kemudian meneruskan momentum berkenaan masing-masing menerusi kelas putri bawah 45kg dan bawah 50kg hari ini. – KOSMO! ONLINE


Lelaki Orang Asli hilang dikhuatiri dibaham harimau
Oleh AIMUNI TUAN LAH

10 Mei 2023, 8:47 pm
GUA MUSANG – Seorang lelaki Orang Asli suku kaum Bateq hilang selepas dikhuatiri dibaham seekor harimau ketika memancing di Hulu Sungai Aring di Kampung Aring 5 di sini semalam.
Dalam kejadian yang berlaku kira-kira jam 11.30 pagi itu, Halim Asin, 27, dipercayai memancing di Sungai Aring 5 bersama anak saudara lelakinya, Alang Kuang, 8.
Bapa kepada Alang, Kuang Camang, 31, Alang merupakan satu-satunya saksi kejadian semasa Halim diserang seekor harimau ketika memancing.
Katanya, dia, isteri, mangsa bersama pasangan dan empat anak sedang dalam perjalanan menuju ke Kampung Aring 5 sejak Sabtu lalu dengan berjalan kaki.
“Sebelum bulan Ramadan, kami telah pergi ke Kampung Cangkung, Jerantut di Pahang dan tinggal di kampung berkenaan selama sebulan dan Sabtu lalu, kami membuat keputusan untuk pulang ke Kampung Aring 5 dengan berjalan kaki sebelum tiba di Hulu Sungai Aring 5 kira-kira pukul 11 pagi semalam.
“Kami mendirikan khemah di pinggir sungai untuk bermalam di hutan berkenaan kerana ingin menangkap ikan,” katanya ketika dihubungi pemberita hari ini.

Katanya, selepas hampir sejam pergi memancing, Alang kembali dengan ketakutan dan memaklumkan Halim diserang seekor harimau.
Menurut Alang, anaknya yang terkejut terus terjun ke dalam sungai dan berenang menyelamatkan diri.
“Kami telah memantau tempat kejadian dan Halim tiada di kawasan berkenaan,” katanya.
Sementara itu, Ketua Polis Daerah Gua Musang, Superintendan Sik Choon Foo ketika dihubungi mengesahkan pihaknya menerima laporan berkaitan orang hilang pada pukul 10 malam semalam dan operasi mencari dan menyelamat oleh anggota keselamatan telah digerakkan bermula hari ini. – KOSMO! ONLINE


Lelaki curi beg di Masjid Muhammadi dicekup lepas samun warga emas
Oleh ROHANA MOHD. NAWI

10 Mei 2023, 8:39 pm
KOTA BHARU – Selepas dua minggu diburu, seorang lelaki yang dipercayai mencuri beg silang milik seorang jemaah semasa sedang menunaikan solat zuhur di Masjid Muhammadi di sini pada 26 April lalu akhirnya ditahan di Kampung Sungai Keladi di sini semalam.
Suspek yang berusia 39 tahun itu dicekup kira-kira pukul 3 petang selepas menyamun seorang pesara kerajaan yang sedang memancing di Sungai Budor, Kampung Sungai Keladi di sini.
Ketua Polis Daerah Kota Bharu, Asisten Komisioner Mohd. Rosdi Daud berkata, siasatan mendapati, warga emas yang berusia 68 tahun itu memancing seorang diri di sungai berkenaan kira-kira pukul 11.40 pagi.
Menurutnya, suspek secara tiba-tiba menghampiri mangsa dan menekan kepala warga emas itu sehingga menyebabkan dia terjatuh dalam keadaan tertiarap.
“Lelaki itu kemudiannya bertindak mengambil barangan milik mangsa sebelum melarikan sebuah kereta Proton Saga yang dinaiki warga emas itu.
“Selepas sejam menerima laporan daripada mangsa, sepasukan anggota Bahagian D9 Jabatan Siasatan Jenayah, Ibu Pejabat Polis Daerah (IPD) akhirnya berjaya menahan suspek ketika bersembunyi di kawasan semak bersama kereta mangsa di Kampung Sungai Keladi kira-kira satu kilometer dari lokasi kejadian,” katanya dalam satu kenyataan hari ini.

Mohd. Rosdi memberitahu, lelaki itu merupakan suspek yang dikehendaki polis kerana mencuri beg seorang jemaah lelaki yang sedang menunai solat di Masjid Muhammadi di sini pada 26 April lalu.
Menurutnya, ujian saringan air kencing mendapati suspek positif dadah methamphetamine.
“Suspek direman selama tujuh hari bermula hari ini untuk membantu siasatan mengikut Seksyen 392 Kanun Keseksaan dan Seksyen 380 Kanun Keseksaan,” katanya. – KOSMO! ONLINE


Ibu kecewa bayi disusui orang lain tanpa izin
Oleh KOSMO!

10 Mei 2023, 8:27 pm
PETALING JAYA – Seorang ibu muda meluahkan rasa kecewa apabila bayinya didakwa disusui oleh wanita lain tanpa meminta izin terlebih dahulu.
Melalui satu klip video yang dikongsi di laman sosial milik @afieqahhasanah, ibu tersebut ternyata kecewa apabila mendapati bayinya telah disusui oleh wanita berkenaan sebanyak dua kali.
Jelasnya, ketika kejadian ibu tersebut dikatakan sedang sibuk dengan persediaan majlis anaknya di sebuah surau dan anaknya diserahkan kepada wanita tersebut untuk sementara.
Wanita berkenaan pula didakwa merupakan orang terdekat ibu terbabit dan tanpa meminta keizinan terus menyusukan bayi ibu tersebut.
“Saya sudah hilang kepercayaan kepada orang lain sekarang, saya begitu kecewa. Kita jaga anak kita untuk tidak dicium atau dipeluk orang lain.
“Bukan disebabkan apa tetapi risau denga bermacam penyakit ketika ini, boleh dia tak minta izin dengan saya terlebih dahulu,” jelas ibu tersebut.

Rata-rata orang ramai juga turut terkejut dengan situasi tersebut dan menyatakan keadaan tersebut tidak perlu berlaku dalam kehidupan masyarakat kita.
“Pelik-pelik orang sekarang, apa yang masalah pergi susukan anak orang tanpa izin sedangkan ibu dia boleh susukan anak sendiri,” kata seorang pengguna media sosial.
“Risau tentang hukum pula nanti, apa akan jadi selepas ini jika anak wanita itu dan ibu tersebut di kemudian hari.
“Jikaa sudah cukup lima kali kenyang, maka anak itu sudah jadi adik beradik. Lagi satu apa yang dirisaukan ibu itu ada berkenaan kesihatan,” kata Irfan Nor. – KOSMO! ONLINE.


Kontrak Azam Baki disambung
Oleh Zuid Samson

10 Mei 2023, 7:24 pm
Kontrak Azam Baki disambung | 15 MINIT MMTV 10 MEI 2023
#15minitmmtv #utusanonline #kosmoonline #mmtv #berita #relevan #mutakhir


Lelaki hina Islam direman empat hari
Oleh HARRITH HISHAM

10 Mei 2023, 7:20 pm
KUALA LUMPUR – Seorang lelaki disyaki menghina Islam dengan mempersenda ucapan salam menerusi media sosial direman polis selama empat hari bermula, hari ini.
Setiausaha Polis Negara, Datuk Noorsiah Mohd. Saaduddin berkata, ia susulan penahanan suspek yang merupakan lelaki tempatan berusia 40 tahun dalam serbuan di Wangsa Maju, di sini semalam.
Katanya, dalam kejadian itu, polis turut merampas dua buah telefon bimbit dan tiga sim kad milik suspek.
“Siasatan sedang dijalankan unit siasatan jenayah terkelas, bahagian pendakwaan/undang-undang (D5), Jabatan Siasatan Jenayah, Bukit Aman di bawah seksyen 298A Kanun Keseksaan.
“Permohonan reman terhadap suspek di bawah Seksyen 117 Kanun Tatacara Jenayah dibenarkan selama empat hari bermula 10 hingga 13 Mei,” katanya dalam kenyataan hari ini.
Noorsiah berkata, kes turut disiasat mengikut Seksyen 233 Akta Komunikasi dan Multimedia 1998 iaitu penggunaan tidak wajar kemudahan rangkaian atau perkhidmatan rangkaian.

Dalam pada itu, kata Noorsiah, sebanyak 18 kertas siasatan telah dibuka sejak task force diwujudkan bagi menyiasat isu perkauman, agama dan Institusi Diraja (3R).
“Daripada jumlah itu, seramai 12 orang telah ditahan di bawah Seksyen 4(1) Akta Hasutan 1948, Seksyen 298A Kanun Keseksaan dan Seksyen 233 Akta Komunikasi dan Multimedia 1998,” jelasnya. – KOSMO! ONLINE


Lelaki enggan kehilangan bapa simpan mayat dalam peti sejuk beku
Oleh KOSMO!

10 Mei 2023, 8:30 pm
AMSTERDAM – Seorang lelaki di Belanda mengaku menyimpan mayat bapanya di dalam peti sejuk beku selama lebih setahun supaya dia boleh terus ‘bercakap’ dengannya, lapor portal berita New York Post semalam.
Tindakan lelaki yang identitinya tidak didedahkan itu terbongkar pada hujung minggu lalu apabila doktor yang merawat bapanya di Landgraaf membuat laporan kepada pihak berkuasa.
Pihak berkuasa kemudian mendapati warga emas itu sudah meninggal dunia kira-kira 18 bulan lalu pada usia 101 tahun, manakala anak lelakinya yang berusia 82 tahun menyimpan mayat bapanya di dalam peti sejuk beku di rumah mereka.
“Saya tidak mahu kehilangan bapa saya. Jika tidak saya akan merinduinya,” kata lelaki itu.
Semasa dia disiasat kerana menyembunyikan mayat bapanya, polis memberitahu bahawa mereka tidak mengesyaki perbuatan jahat terlibat dalam kematian warga emas itu.
Penyiasat dilaporkan cuba menentukan masa dan cara kematian bapanya dengan lebih tepat. – Agensi


Dua sukarelawan perubatan diculik di Sudan
Oleh KOSMO!

10 Mei 2023, 7:30 pm
KHARTOUM – Dua sukarelawan perubatan yang menaiki sebuah ambulans di utara Khartoum hilang selepas ditahan oleh pasukan separa tentera Sudan selama beberapa hari, lapor akhbar Arab News semalam.
Mohamed Ahmed dan Mohamed Jamal hilang minggu lalu ketika terlibat dalam misi membuka semula Hospital Haji Al-Safi di Bahri.
Hospital itu telah ditutup kerana pertempuran sengit antara tentera Sudan dan Pasukan Sokongan Pantas (RSF).
Keluarga dua sukarelawan tersebut tidak tahu mengenai kejadian itu sehinggalah pada Ahad lalu apabila perisikan tentera mengeluarkan satu kenyataan yang mengatakan bahawa mereka telah ditangkap semasa menaiki ambulans yang dicuri, lapor akhbar The Guardian.
Bagaimanapun, aktivis-aktivis menafikan dakwaan itu dengan menyatakan bahawa dua lelaki berkenaan adalah sebahagian daripada pasukan sukarelawan yang cuba membuka semula hospital di bandar tersebut.
Ahmed dan Jamal dibebaskan pada Isnin lalu selepas penculik mencukur kepala mereka dalam percubaan untuk memalukan mereka.

Jurucakap pasukan doktor Sudan, Dr. Attia Abdallah berkata: “Dua lelaki muda ini telah bekerja dengan kami selama dua minggu untuk membuka semula hospital.
“Mereka tidak sepatutnya dibalas dengan tangkapan dan dituduh atas perkara yang tidak dilakukan,” katanya.
Kira-kira 80 peratus hospital di Khartoum telah ditutup atau tidak dapat beroperasi sepenuhnya.
Pertubuhan Kesihatan Sedunia (WHO) dan Jawatankuasa Palang Merah Antarabangsa mengatakan bahawa sistem penjagaan kesihatan Sudan sudah runtuh. – Agensi